Wordplanet: 2 Korintus - Aceh Bible - New Testament / 2Corinthians - Paul's afflictions\n1 Syedara-syedara jeumaáh Allah nyang na di Korintus dan banmandum jeumaáh Allah nyang na di Akhaya. Ulôn, Paulus, rasui Isa Almaseh, nyang teuangkat ateueh keuheundak Po teu Allah, meusajan-sajan ngon syedara tanyoe Timotius,\n2 meuharab seumoga Po teu Allah Bapak geutanyoe dan Tuhan Isa Almaseh geubri beureukat dan seujahteura keu gata banmandum.\n3 Teupujoe kheueh Allah, Bapak nibak Tuhan tanyoe Isa Almaseh. Gobnyan Bapak nyang paleng gét até, dan Gobnyan Allah nyang geubri teunaga batén keu manusia.\n4 Gobnyan geupeukong baten kamoe bak tieb-tieb kamoe meuteumé susah, mangat jeuet ngon teunaga nyang kamoe teurimong nibak Po teu Allah nyan, kamoe jeuet kamoe peukong baten banmandum ureuëng nyang lam apoh apah.\n5 Deurita-deurita nyang geurasa lé Almaseh ka jai that kamoe rasa. Dan rot Almaseh cit teuma, baten kamoe keubiet that-that geupeukong.\n6 Meunyoe kamoe meurasa lam susah, nyan na kheueh sibagoe teupeukong baten gata, deumi gata seulamat. Meunyoe baten kamoe geupeukong, ngon lagée nyan gata pi meusajan ngon kamoe teupeukong sampoe gata jeuet keutabah watée tateurimong hai-hai nyang susah lagée nyang kamoe rasanyoe.\n7 Kamoe sabe yakén dan hántom na ragu-ragu ateueh Gata, sabab kamoe meuteupeu bahwa gata meusajan meudeurita ngon kamoe. Ngon sabab nyan gata pi meusajan teupeukong sinoe ngon kamoe.\n8 Syedara-syedara! Kamoe meuharab gata beutateupeue keuhai susah kamoe nyang kamoe rasa di wilayah Asia. Deurita nyang kamoe tanggong nyoe keubiet that jiteugon kamoe, sampoe nibak kamoe ka hana meuharab le keu udeb nyoe;\n9 rasa jih ka lagée jipeurhot huköman maté mantong. Teuma hainyan jeuet mangat kamoe bék meusadeue bak teunaga droe teuh keudroe, teuma ubak Allah nyang peu-udeb ureuëng maté.\n10 Gobnyan kheueh nyang ka geupeuseulamat kamoe nibak bahya maté nyang paleng rayeuk. Dan Gobnyan cit teuma nyang peuseulamat kamoe singoh bak uroe-uroe pagée, sabab, ubak Gobnyan kheueh kamoe meuharab.\n11 Kamoe yakén bahwa ngon doá-doá nyang na keu kamoe, Po teu Allah teuma geupeu seulamat kamoe nibak bahaya. Allah geutem geubri beureukat bak kamoe sibagoe geujaweueb ateueh jai that doá keu kamoe, ngon sabab nyan jai that ureuëng jilakée teurimong gaséh ubak Po teu Allah.\n12 Kamoe bangga, sabab até nurani kamoe teupeuyakén kamoe bahwa udeb kamoe lam donya nyoe -- nyang paleng peunteng hubongan kamoe ngon gata ka kamoe peujak ngon ikhlaih dan murni. Kamoe peubuet nyan, kon ngon keubijaksanaan manusia, teuma ngon keumampuan nyang geubri lé Po teu Allah.\n13 Nyang kamoe tuléh keu gata na kheueh keuhai-hai nyang hase gata baca dan muphom. Jinoenyoe gata hana muphom keu kamoe nyang sibeuna jih, teuma ulôn harab singoh gata biet-biet muphom keu kamoe. Ngon lagée nyan, watée Tuhan Isa teuka singoh, gata teuma bangga ateueh kamoe, lagée kamoe pih that-that bangga ateueh gata.\n15 Sabab ngon keuyakénan nyan kheueh yoh awaikon ulôn ka lôn reuncana keuneuk jak saweue gata mangat keu gata meuteumé beureukat dua goe lipat.\n16 Ulôn na meukeusut keuneuk saweue gata watée ulôn jak u Makedonia dan lôn piôh lom bak gata watée ulôn woe lom teuma, mangat gata jeuet tatulông ulôn watée lônjak u Yudea.\n17 Teuma niet ulôn nyan ka lôn ubah; teuma, peu kheueh ngon lagée nyan sibagoe peutunyok ulôn nyoe hana kong peundirian lôn? Watée lôn peugét reuncana, peu kheueh reuncana nyang lôn peugét ateueh keuheundak droe lôn keudroe, sikeujab jipeugah, "Nyoe" dan "Kon"?\n18 Deumi Allah nyang jeuet teupeucaya, janji ulôn ubak Gata kon kheueh "Nyoe" dan "Kon".\n19 Sabab Isa Almaseh, Aneuëk Allah, nyang jipeusampoe ubak gata lé Silas, Timotius, dan ulôn keudroe kon kheueh ureuëng "Nyoe" dan "Kon". Nyang beutôi nyan kheueh jeunaweueb nibak Po teu Allah "Nyoe".\n20 Sabab rot Gobnyan Allah ka geupeugah "Nyoe" keubanmandum janji Gobnyan. Ngon dasai nyan kheueh tanyoe tapeugah "Amin" ubak Po teu Allah sabab Isa Almaseh. Kamoe peubuet nyang lagée nyan mangat Allah teupeumulia.\n21 Allah keudroe nyang peujeuet kamoe dan Syedara mandum yakén ngon kong tameusaboh ngon Almaseh; Gobnyan kheueh teuma nyang piléh tanyoe khusos keu droe Gobnyan. 22 Keu nyang nyan Po teu Allah ka geupeusah tanyoe jeuet keumilék dan geubri Roh Gobnyan lam até geutanyoe sibagoe jaminan bahwa Gobnyan teuma geubri ubak geutanyoe banmandum nyang ka geupeu janji nyan.\n23 Allah saksi ulôn -- sabab Gobnyan geuteupeue peue nyang na lam até lôn -- bahwa ulôn hana jadéh lônjak u Korintus, sabab ulôn hana kutem até gata jeuet keuseudeh.\n24 Ulôn hana lôn paksa gata keuhai gata peue nyang meuseuti gata meuiman, sabab gata keubiet ka that-that tameuiman ubak Almaseh. Ulôn teuma lôn mubuet meusajan ngon gata mangat gata seumaken bahgia.\n1 Ngon sababnyan ulôn ka lôn cok keuputosan hana lônjak le bak gata ngon kunjongan teupeusabab gata rhot bak seudeh.\n2 Sabab meunyoe ulôn kupeuseudeh gata, soe teuma nyang hase jipeumangat até lôn, meunyoe kon ureuëng-ureuëng nyan cit teuma nyang ka lôn peuseudeh até jih nyan?\n3 Nyang kheueh sabab jih ulôn tuléh surat nyan keu gata. Ulôn hana kutem jak saweue gata, laju gata peuseudeh até lôn padahai gata kheueh nyang peumangat até lôn. Sabab ulôn biet-biet yakén meunyoe ulôn mangat até, teuma gata banmandum pih mangat cit até.\n4 Ulôn teumuléh keu gata ngon até nyang seudeh dan brat, jai that-that lôn ro ié mata. Nyang ulôn meukeusut kon gata pih beuseudeh, teuma gata sadar bahwa ulôn biet-biet lôn gaséh keugata.\n5 Meunyoe na ureuëng nyang jeuet keusabab ureuëng laén seudeh, teuma hainyan nyang jipeubuet kon ateueh ulôn, teuma ateueh Syedara banmandum atawa paleng hana ateueh siladum nyang na lamkawan Gata. Ulôn hana kutem lôn meukreueh ateueh awaknyan.\n6 Keu ureuëng nyang lagée nyan, huköman nyang teupeu rhot ateueh ureuëng nyan lé ureuëng nyang jai di teungoh-teungoh Gata, kaseb.\n7 Jinoenyoe gata meuseuti tapeu amphon jihnyan dan tabri seumangat lom keu jihnyan mangat jihnyan bék treb-treb lam seudeh até sampoe putôh asa.\n8 Ngon sabab nyan ulôn lakée, mangat gata tunyok lom ubak jihnyan bahwa gata biet-biet gaséh keu awaknyan.\n9 Ulôn tuléh surat nyan keu gata ngon meukeusut keu lôn ujoe gata, peu kheueh gata sabe tatem seutôt banmandum peue-peue nyang ulôn tunyok.\n10 Meunyoe gata tapeu amphon ureuëng-ureuëng nyang ka jipeubuet salah ateueh gata teuma ulôn pih lôn peu amphon keu ureuëng nyan. Sabab peue nyang ka lôn peu amphon -- meunyoe keubiet na nyang peureulée teupeu amphon -- nyan ulôn peu amphon dikeue Almaseh deumi keu nyang keugét gata.\n11 Ulôn peubuet nyang lagée nyan mangat Iblih bék sampoe jicok keuseumpatan jikuasa ateueh geutanyoe; sabab tanyoe tateupeue reuncana-reuncana jih nyan.\n12 Bak watée ulôn ka trok u Troas ngon meukeusut keuneuk peusampoe Haba Gét keuhai Almaseh, Tuhan ka geubuka jalan keu ulôn keu lôn mubuet bak teumpat nyan.\n13 Teuma ulôn hana galak sabab hana meurumpok ngon syedara tanyoe Titus nyang na nibak teumpat nyan. Ngon lagée nyan laju lôn lakée droe bak ureuëng-ureuëng nyang na nibak teumpat nyan óh lheueh nyan lôn jak laju u Makedonia.\n14 Teuma meusyukoe kheueh ubak Po teu Allah! Gobnyan sabe geupimpén kamoe meusajan lam pawai keumeunangan Almaseh sabab kamoe udeb meusaboh ngon Gobnyan. Allah geupeu guna kamoe mangat haba keuhai Almaseh meutabu lagée mubée nyang harom meusipreuk bansaboh nyan.\n15 Sabab kamoe na kheueh lagée bée keumeunyan nyang mangat bée, nyang geutot lé Almaseh keu Po teu Allah. Keu ureuëng-ureuëng nyang teungoh jijak ubak keuhancoran, kamoe nyoe lagée bée ureuëng maté nyang seumeupoh; teuma keu ureuëng-ureuëng nyang teungoh teupeuseulamat, kamoe nyoe lagée bée harôm nyang teuba udeb. Ngon lagée nyan, soe kheueh nyang hase jipeupeunoh keuwajéban nyoe?\n17 Kamoe hana lagée ureuëng ramé nyang jingui haba nibak Allah lagée barang nyang teupeubloe. Tujuan-tujuan kamoe na kheueh gleh, sabab kamoe geubri tugaih lé Po teu Allah. Dan Allah keudroe geukalon bahwa kamoe nyang jak peusampoe haba nyan sibagoe hamba-hamba Almaseh.\n1 Peu kheueh nyoe, deuh jih kamoe pujoe-pujoe droe kamoe lom? Atawa kamoe peureulée surat pujoe keu gata, atawa nibak gata, lagée nyang jipeureulée lé ureuëng-ureuëng laén?\n2 Gata keudroe kheueh surat pujoe kamoe, nyang jeuet teutuléh lam até kamoe dan nyang jeuet jiteupeu ngon jibaca lé tieb-tieb ureuëng.\n3 Awaknyan keudroe deuh jikalon bahwa Gata na kheueh surat nyang geutuléh lé Almaseh, nyang teukirém meulalu kamoe. Surat nyan teutuléh kon ngon daweuet, teuma ngon Roh Allah nyang udeb; kon teuma ateueh batée tuléh, teuma lam até manusia.\n4 Kamoe peugah lagée nyan sabab keuyakénan kamoe keu Po teu Allah rot Almaseh.\n5 Nibak kamoe hana sapeue alasan pi keuteupeugah bahwa kamoe hase kamoe peubuet buet nyoe, teuma Allah nyang bri keumampuan nyan ubak kamoe.\n6 Gobnyan kheueh nyang peujeuet kamoe sanggob jeuet keupeulayan keusaboh peujanjian nyang barô; peujanjian nyang meugantueng ubak Roh Allah, kon bak huköm nyang teutuléh. Sabab nyang teutuléh nyan teuba ubak maté, seudangkan Roh Allah teubri udeb.\n7 Watée peujanjian nyang teuba ubak maté nyan teupeugét dan teu uke ateueh batée, cahya Po teu Allah hu muble-ble bak muka Nabi Musa. Cahaya nyan keubiet that trang sampoe ureuëng Israel hana ék jipandang bak muka Nabi Musa, sampoe jeuet cahya nyang nibak muka geuh nyan ka jipeuphon layée bak watée nyan. Nyan, meunyoe teupeugét janji nyang jiba ubak maté nyan teureuseumi ngon ceumeurlang nyang gét that rayeuk,\n8 teuntée teupeugét peujanjian nyang geubri lé Roh Allah, teureuseumi ngon leubeh ceumeurlang lom.\n9 Meunyoe peujanjian nyang teuhuköm manusia nyan keubit that ceumeurlang, ka teuntée nyang leubeh ceumeurlang nyang teupeu mungken manusia jimeugét lom teuma ngon Po teu Allah.\n10 Peue nyang yoh ilée ceumeurlang, ka hana ceumeurlang le sabab ngon ceumeurlang nyang na bak saát nyoe.\n11 Meunyoe sapeue-sapeue nyang hase meuteun teuma sikeujab, meunan ceumeurlang, ka teuntée sapeue-sapeue nyang siumu masa leubeh ceumeurlang lom teuma.\n12 Lé sabab kamoe na harapan nyang lagée nyan, nyang kheueh jeuet kamoe jeuet meututoe lagée nyan bagoe.\n13 Kamoe kon lagée Nabi Musa nyang geutôb ngon silubong muka geuh mangat bék deuh jikalon le bansa Israel cahya Tuhan nyang teungoh lon dan teusampôh bak muka gobnyan.\n14 Pikeran awaknyan ka teutôb. Dan trok án uroenyoe pi pikeran awaknyan mantong teutôb ngon sulubong watée awaknyan jibeuet kitab-kitab keuhai peujanjian nyang ka treb nyan. Sulubong nyan hase teubuka meunyoe ureuëng ka meusaboh ngon Almaseh.\n15 Jinoenyoe pi, watée awaknyan jibeuet kitab-kitab Nabi Musa, sulubong nyan mantong teutôb pikeran awaknyan.\n16 Teuma meunyoe sidroe-droe ureuëng jiteuka jijak meuhadab bak Tuhan, sulubong nyan pi teubeuôt nibak muka awaknyan.\n17 Nyan, Tuhan nyang teupeugah disinoe na kheueh Roh. Dan dipat mantong Roh Tuhan na, nibak teumpat nyan pih na keumeurdehkaan.\n18 Jinoenyoe muka tanyoe banmandum hana teutôb ngon sulubong, dan tanyoe peuhu cahya ceumerlang Tuhan Isa. Dan ngon sabab nyan tanyoe hana putôh-putôh jiubah jeuet lagée Gobnyan; maken treb tanyoe maken ceumeurlang. Ceumeurlang nyan teuka jih nibak Roh, dan Roh nyan na kheueh Tuhan.\n1 Kamoe peubuet-buet nyang lagée nyoe sabab keumurahan até Po teu Allah. Nyang kheueh sabab jih kamoenyoe hana putôh asa.\n2 Kamoe hana kamoe peuguna cara-cara lam seupôt nyang jiba malée. Kamoe hana kamoe tem mubuet ngon ilat atawa kamoe puta balek feureuman Allah. Kamoe layani Allah ngon até nyang gleh lagée nyang geu lakée. Ngon sabab nyan, kamoe meuharab banmandum ureuëng jitilek kamoe ngon gét lam até nurani jih.\n3 Meunyoe Haba Gét nyang kamoe peusampoe nyoe gohlom cit jituóh muphom, teuma ureuëng-ureuëng nyang teungoh jituju ubak keuhancoran kheueh nyang hana jituóh muphom.\n4 Ilah jeuhet nyang kuasa donya nyoe nyang tôb pikeran ureuëng-ureuëng nyang hana meuiman nyan. Jihnyan kheueh nyang tam-tam awaknyan mangat awaknyan hana jingieng trang nyang na lam Haba Gét nyan na kheueh keuhai keubeusaran Almaseh, sibagoe haba nibak Po teu Allah.\n5 Haba nyang kamoe peusampoe nyan kon kheueh haba keuhai kamoe keudroe. Haba nyan na kheueh haba keuhai Isa Almaseh; bahwa Gobnyan na kheueh Tuhan; dan kamoe na kheueh hamba-hamba gata sabab lé Gobnyan.\n6 Allah meufeureuman, "Bah kheueh nibak lam seupôt jiteubiet trang," Allah nyan cit teuma nyang peuteubiet trang nyan lam até geutanyoe, mangat pikeran tanyoe jeuet keutrang keu teumuphom keuceumeurlangan Allah nyang meucahya bak muka Almaseh.\n7 Teuma atra rohani nyang ceudahnyan kamoe ba bak droe kamoe nyang hana meuyuem nyoe nyang teupeugét nibak tanoh. Ngon lagée nyan deuh kheueh bahwa keubeusaran kuasa nyan teuduek nibak Po teu Allah dan kon bak kamoe.\n8 Kamoe jiheuntam wie ngon uneuen, teuma kamoe teutab hana meuseupet. Kamoe bingong, teuma hana sampoe putôh asa.\n9 Jai that nyang jimeumusoh ngon kamoe, teuma kamoe hántom na kamoe tinggai sidroe. Dan bah kheueh kamoe kayém that jipoh sampoe reubah, teuma kamoe hana maté.\n10 Sabe kamoe rasa Isa nyang ka maté nyan na nibak tuboh kamoe, mangat udeb geuh pi leubeh deuh nibak tuboh kamoe.\n11 Simantong kamoe udeb, kamoe sabe jiancam lé maté sabab Isa, ngon lagée nyan udeb Isa pih jeuet teupeugah bak tuboh kamoe nyang fana nyoe.\n12 Nyoe saban cit bahwa lam tuboh kamoe maté nyan teungoh biet-biet jipeujak peuranan jih, teuma kamoe galak that bahwa udeb nyang teungoh biet-biet lam tuboh gata.\n13 Lam Alkitab na teutuléh lagée nyoe, "Ulôn kupatéh, nyang kheueh sabab jih ulôn peugah haba." Nyan, ngon seumangat meuiman nyang lagée nyan cit teuma, kamoe peugah haba sabab kamoe meuiman.\n14 Kamoe yakén bahwa Allah nyang ka geupeu udeb lom teuma Tuhan Isa, teuma geupeu udeb kamoe ngon Isa, dan teuba gata dan kamoe ukeue Gobnyan.\n15 Banmandum nyan na kheueh keu keupeuntengan gata. Sabab seumaken jai ureuëng nyang jirasa geunaséh Allah, seumaken jai teuma doá syukoe nyang jipeusampoe ubak Po teu Allah; ngon lagée nyan Allah jipeumulia.\n16 Nyang kheueh sabab jih kamoe hana putôh asa. Bah kheueh kamoenyoe seucara lahé seumaken meutamah rusak, teuma seucara batén kamoenyoe geupeujeuet barô tieb-tieb uroe.\n17 Dan susah nyang hana padub na nyoe, nyang kamoe rasa keusikeujab, teuma jipeuhase keu kamoe saboh keubahgiaan nyang luwabiasa dan siumu masa. Bahgia nyan jiôh leubeh rayeuk meunyoe teubandeng ngon susah nyan keudroe.\n18 Sabab kamoe hana kamoe ngieng hai-hai nyang deuh teukalon, teuma nyang hana deuh teukalon. Nyang deuh teuma meuteun sikeujab, teuma nyang hana deuh nyan keukai siumu masa.\n1 Óh ka lheueh kamoe teupeu bahwa meunyoe rumoh -- na kheueh tuboh -- nyang taduek lam donya nyoe teureuloh, Allah teuma geukeubah keugeutanyoe rumoh lam syeuruga, nyang geupeugét lé Allah keudroe dan nyang meuteun siumu masa.\n2 Lam rumoh nyang na jinoenyoe, tanyoe apoh apah sabab tanyoe meuheuét that keuneuk tinggai lam rumoh tanyoe nyang na lam syeuruga nyan.\n3 Rumoh nyan kheueh tuboh tanyoe nyang barô.\n4 Simantong tanyoe tinggai lam rumoh nyang na lam donya nyoe, tanyoe apoh apah sabab beuban tanyoe geuhon that. Kon lé sabab tanyoe keuneuk lheuh nibak tuboh tanyoe nyang nibak donya nyoe, teuma sabab tanyoe meuheuét takeuneuk ngui tuboh nyang na nibak syeuruga nyan, mangat tuboh tanyoe nyang hase maté nyoe jikuasa lé nyang udeb.\n5 Nyang peusiab tanyoe keunyan na kheueh Allah keudroe, dan Gobnyan nyang jok Roh geuh keugeutanyoe sibagoe jaminan.\n6 Ngon sabab nyan até kamoe sabe meurasa teuga. Kamoe meuteupeu bahwa simantong kamoe na tinggai lam tuboh kamoe nyoe, kamoe jiôh nibak rumoh nyang teuma tinggai meusapat ngon Tuhan.\n7 Sabab kamoe udeb ngon dasai jih meuiman ubak Almaseh, kon bak dasai peue nyang deuh teukalon,\n8 nyang kheueh sabab jih até kamoe tabah. Kamoe leubeh kamoe tem lheueh nibak tuboh kamoe nyoe, mangat meuteumé kamoe tinggai meusajan Tuhan.\n9 Ngon sabab nyan kamoe meu-useuha ngon biet-biet jeuet teupeu mangat até Gobnyan, bah kheueh watée kamoe mantong na lam rumoh kamoe nibak teumpat nyoe, atawa disideh.\n10 Sabab tanyoe pasti teuma jiba ubak peungadelan Almaseh, dan maséng-maséng teuma meuteumé balasan nyang sisuai ngon buet watée lam donya nyoe -- buet nyang gét atawa nyang jeuhet.\n11 Kamoe meuteupeu peue makna jih takot keu Tuhan; nyang kheueh sabab jih kamoe meu-useuha kamoe peuyakén gob keuhai droe kamoe. Allah geuturi kamoe silhok-lhok jih, dan ulôn harab gata pi taturi kamoe lam até gata.\n12 Ngon lagée nyoe kamoe hana meulakée mangat gata tapujoe droe kamoe. Kamoe keuneuk bri saboh alasan nyang jroh keu gata mangat jeuet keubangga keukamoe, dan mangat gata tateupeue pakriban gata meuseuti tajaweueb ureuëng-ureuëng nyang jipeunteng keuhai manusia dan kon sifeuet jih.\n13 Meunyoe kamoe keubit deuh jih ka pungoe, nyan na kheueh deumi keupeuntengan Po teu Allah. Dan meunyoe kamoe deuh jih waraih, nyan deumi keupeuntengan gata.\n14 Geunaséh Almaseh kheueh nyang kuasa kamoe; dan kamoe sadar bahwa meunyoe sidroe ureuëng ka maté keumandum ureuëng, ngon lagée nyan meumakna bahwa banmandum ureuëng ka maté.\n15 Almaseh maté keu mandum ureuëng, mangat ureuëng-ureuëng nyang udeb, hana le udeb keu droe jih keudroe, teuma keu Almaseh nyang ka maté dan geupeu udeb lom teuma deumi keu keupeuntengan awaknyan.\n16 Ngon sabab nyan, kamoe hana le kamoe tilek ureuëng meunurot ukoran manusia. Beutôi kamoe na kamoe tilek Almaseh rot manusia, teuma bak watée nyoe ka hana lé.\n17 Ureuëng nyang ka meusaboh ngon Almaseh, ka jeuet keumanusia barô bansaboh tuboh. Nyang awai ka hana lé -- banmandum nyan ka jeuet keu barô.\n18 Banmandum nyan geupeubuet lé Po teu Allah. Rot Almaseh Allah geupeujeuet tanyoe tameugét lom ngon Gobnyan, laju geubri tugaih bak geutanyoe mangat ureuëng-ureuëng laén teupeu mungken jimeugét lom teuma ngon Allah.\n19 Kamoe peusampoe bahwa ngon peurantaraan Almaseh, Allah geupeujeuet manusia jimeugét lom teuma ngon Gobnyan. Allah geupeubuet lagée nyan ngon hana geutuntot buet-buet nyang salah nyang ka jipeubuet lé manusia ateueh droe Gobnyan. Dan kamoe kageubri tugaih lé Allah keu kamoe peusampoe haba nyan.\n20 Teuma kamoe nyoe na kheueh utosan-utosan Almaseh. Rot kamoe Allah keudroe nyang peusampoe peusan Gobnyan. Ateueh nan Almaseh, kamoe lakée ngon meuharab that, teurimong kheueh jaroe Allah nyang ka geusunyueng nyan keu teupeumungken gata gét lom teuma ngon Gobnyan.\n21 Almaseh hana meudesya, teuma Allah nyang peujeuet Gobnyan geutanggong desya geutanyoe, mangat tanyoe tameugét lom teuma ngon Allah sabab meusaboh ngon Almaseh.\n1 Sabab kamoe mubuet meusajan-sajan ngon Po teu Allah, teuma kamoe meulakée ngon that meuharab bék kheueh gata sia-sia keugét até Allah nyan.\n2 Lam Alkitab, Allah meufeureuman, "Bak watée nyang ka teuntée, Ulôn deungoe gata, dan bak uroe keuseulamatan, Ulôn ka kutulông gata." Ingat kheueh beugét-gét, jinoenyoe kheueh watée jih nyang ka teupeu teuntée nyan. Jinoenyoe kheueh uroe keuteupeuseulamat nyan!\n3 Kamoe hana kamoe tem peulayan kamoe teupeusalah. Ngon sabab nyan kamoe meu-useuha hana kamoe bri alasan baksoe mantong keu jipeubuet nyan.\n4 Sikeubiet jih, lam hai peue mantong, kamoe meutunyok bahwa kamoe na kheueh hamba-hamba Allah. Sabab, peue mantong nyang susah ngon deurita nyan ka kamoe rasa ngon saba:\n5 Kamoe jiseksa, jipeutamong lam glab, dan jiparan ramé-ramé; kamoe meukeureuja brat, kayém that hana kamoe éh dan kayém that teuma hana kamoe teumé peunajoh.\n6 Ngon kamoe peubuet nyang jujoe, bijaksana, saba dan gét até, kamoe meutunyok bahwa kamoe na kheueh hamba Allah. Meunan cit kamoe meugantung bak tulôngan Roh Allah, dan ngon geunaséh nyang ikhlaih,\n7 meunan cit ngon cara kamoe peusampoe haba nyang teuka nibak Po teu Allah dan ngon kuasa Allah, kamoe tunyok bahwa kamoe nyoe na kheueh hamba-hamba Allah. Kamoe mumat bak keuheundak Allah sibagoe sinjata kamoe bah kheueh keu kamoe seurang meunan cit keu kamoe bila droe.\n8 Kamoe jihoreumat, dan jihina cit teuma; jipujoe, dan jifiteunah teuma. Sidub nyan kamoe nyoe jujoe, jitudôh cit kamoe ureuëng sulet.\n9 Kamoe jianggab hana meusyeuhu, teuma kamoe jituri lé mandum ureuëng. Kamoe jisangka maté, teuma teunyata kamoe mantong udeb. Bah pi kamoe nyoe ji iénanya, kamoe hana maté.\n10 Bah kheueh até kamoe jipeuseudeh, teuma kamoe sabe lam geumbira. Kamoe deuh jih gasien, teuma kamoe ka kamoe peujeuet jai that manusia jeuet keu ureuëng kaya. Deuh jih kamoe hana sapeue na, teuma nyang sibeuna jih nibak kamoe dumpeue na.\n11 Syedara-syedara nyang teucinta di Korintus! Kamoe ka troh trang ubak gata, banmandum asoe até kamoe ka kamoe peugah.\n12 Kamoe hana kamoe tôb até keu gata, teuma gata kheueh nyang tôb até gata keu kamoe.\n13 Jinoenyoe, bah kheueh ulôn meututoe lagée lôn mariet bak aneuëk-aneuëk lon keudroe. Buka kheueh até gata keukamoe.\n14 Bék kheueh jeuet keu ureuëng nyang meurakan ngon ureuëng-ureuëng nyang hana meuiman keu Isa; nyang lagée nyan hana paih. Panena mungken nyang gét meulawok ngon nyang jeuhet! Hana mungken trang meujampu ngon supot.\n15 Hana mungken Almaseh sapeue kheun ngon Iblih. Peu kheueh nyang saban ureuëng Kristen ngon nyang bukon ureuëng Kristen?\n16 Peu kheueh hubongan jih Baét Tuhan ngon rumoh beurala? Geutanyoe nyoe Baét Tuhan, na kheueh Allah nyang udeb. Allah keudroe meufeureuman, "Ulôn teuma tinggai diteungoh-teungoh awaknyan, dan udeb meusajan-sajan ngon awaknyan. Ulôn teuma jeuet keu Allah awaknyan, dan awaknyan teuma jeuet keu umat Lôn.\n17 Sabab nyan, tinggai kheueh laju ureuëng-ureuëng nyang hana jituri keu Po teu Allah nyan, dan peujiôh kheueh droe gata nibak awaknyan. Bék tapeugot hubongan sagai-sagai ngon nyang najih, ngon lagée nyan Ulôn teuma kuteurimong gata.\n18 Ulôn teuma jeuet keu Bapak gata, dan gata teuma jeuet keu aneuëk-aneuëk Ulôn, meunan kheueh feureuman Tuhan Nyang Mahakuasa."\n1 Syedara-syedara nyang teucinta! Phon-phon that janji nyan teutuju keu geutanyoe. Ngon sababnyan bah kheueh geutanyoe tapeugleh droe nibak peue mantong nyang jipeukuto jiwa raga tanyoe. Bah kheueh geutanyoe tatakot keu Po teu Allah, mangat tanyoe jeuet udeb khusos keu Gobnyan ngon sampoereuna.\n2 Sambot kheueh kamoe lam até gata. Kamoe hana meusalah baksoe mantong, dan hántom na ureuëng nyang ka kamoe peurugoe. Kamoe sagai-sagai hana kamoe kuet laba nibak soe mantong.\n3 Ulôn peugah lagée nyan, kon lôn keuneuk peusalah gata. Sabab, lagée nyang ka lheueh lôn peugah yoh awai ilée, kamoe biet-biet that kamoe gaséh keugata, dan tanyoe na kheueh rakan-rakan nyang siudeb simaté.\n4 Ulôn biet-biet that lôn peucaya peunoh keugata. Teuma ulôn bangga that keu gata. Bah kheueh kamoenyoe jai that-that kamoe rasa keusuletan, até ulôn biet-biet mangat that. Até ulôn biet-biet geumbira.\n5 Watée katrok u Makedonia, kamoe mubacut hana hase kamoe peupuléh hék. Nibak jeueb-jeueb sagoe kamoe jipeusulét: nibak pihak laén jimeudakwa dakwi, lam até keudroe meurasa teumakot.\n6 Biet kheueh meunan, syukoe kheueh, Allah sabe keupeurayeuk até ureuëng nyang putôh asa; Gobnyan geupeumangat até kamoe ngon teuka Titus.\n7 Até kamoe mangat kon mantong sabab ka teuka Titus, teuma nyang leubeh peunteng gobnyan geupeugah pakriban até jih teuhibor ngon sabab lé gata. Gobnyan geupeugah bak kamoe pakriban gata disinoe rindu that keuneuk meurumpok ngon ulôn; bahwa gata ka meunyeusai ateueh buet nyang gata peubuet yoh ilée dan jinoe rila keu gata bila ulôn. Hai nyang lagée nyan teupeujeuet até lôn leubeh mangat lom teuma.\n8 Bah kheueh ngon surat lôn nyoe teupeujeuet até gata meutamah seudeh, ulôn hana meunyeusai lôn tuléh surat nyan. Beutôi watée lôn ngieng bahwa sabab surat lôn nyan ka teupeujeuet gata mandum seudeh até -- bah kheueh seudeh gata nyan sikeujab mantong -- ulôn pi meunyeusai cit teuma.\n9 Teuma bak watée nyoe ulôn mangat até -- kon lé sabab até gata ka jeuet keuseudeh, teuma ngon na seudeh gata nyan teupeujeuet peurangoe gata ka meu-ubah. Keubiet that, seudeh gata nyan sisuai ngon keuheundak Po teu Allah. Ngon lagée nyan, kamoe hana kamoe peurugoe gata.\n10 Sabab seudeh nyang lagée nyan jipeuhase até teu ubah nyang jipeuteuka keuseulamatan. Dan ureuëng hana teuma meunyeusai keuhai nyang lagée nyan. Sikeubiet jih, seudeh nyang teuma sijalan ngon keuheundak manusia jipeuhase maté.\n11 Cuba gata ngieng peuhase jih nibak gata nyang seudeh nyan sijalan ngon keuheundak Allah! Hase jih na kheueh gata biet-biet gata useuha guna gata peujeureunéh nyang ceuko! Gata ka jeuet keubanci ubak desya, gata teumakot, gata rindu, gata jeuet meuseumangat, gata rila tahuköm nyang salah! Lam banmandum soai nyoe gata ka tatunyok bahwa gata hana meusalah.\n12 Ngon lagée nyan, bah kheueh ulôn ka lôn tuléh surat nyan, ulôn teumuléh kon lé sabab ureuëng nyang meusalah nyan. Kon cit teuma lé sabab ureuëng nyang meudeurita lé sabab nyang salah nyan. Ulôn tuléh surat nyan mangat dikeue Po teu Allah, gata tasada keudroe padubna rayeuk jih peuratian gata keukamoe.\n13 Nyang kheueh sabab jih até kamoe mangat that, dan kamoe leubeh-leubeh meutamah geumbira sabab kamoe ngieng até Titus nyang geumbira; até jih mangat lé sabab Gata banmandum.\n14 Ulôn keubiet ka lôn peubangga-bangga keugata nibak awaknyan. Syukoe kheueh, gata hana tapeumalée ulôn. Banmandum nyang ka lheueh kamoe peugah bak gata na kheueh beutôi. Meunan cit teuma peue nyang kamoe peubangga-bangga keuhai gata ubak Titus teunyata pi beutôi cit.\n15 Jinoenyoe jihnyan seumaken jigaséh keu gata, sabab jihnyan teuingat pakriban gata mandum tatem seutôt pimpén jihnyan dan pakriban gata teurimong gobnyan ngon horeumat dan patuh.\n16 Ulôn mangat that até, sabab gata hase teupeucaya lam sigala hai.\n1 Syedara-syedara, ulôn meuharab gatanyoe tateupeue cit keuhai pakriban gét jih Allah keu jeumaáh-jeumaáh di Makedonia.\n2 Awaknyan ka teu ujoe ngon nyang payah-payah dan geuhon-geuhon. Teuma lam keuadaan nyang meunan brat jirasa lé awaknyan, awaknyan meugeumbira dan murah that até bak jibri sumbangan-sumbangan keujitulông ureuëng laén, bah kheueh awaknyan gasien lumpah na.\n3 Ulôn jeuet lôn pasti awaknyan jibri meunurot nyang hase jibri, mungken leubeh. Hana nyang yue,\n4 awaknyan jilakée ngon meuharab that ubak kamoe meunyoe jeuet awaknyan meusajan-sajan jitulông jibri sumbangan keu umat Allah nyang na di Yudea.\n5 Awaknyan jibri jiôh leubeh nibak nyang kamoe harab. Awaknyan phon-phon that jiseurah droe ubak Tuhan, óh lheueh nyan ubak kamoe cit teuma, sisuai ngon keuheundak Po teu Allah.\n6 Nyang kheueh sabab jih kamoe keubiet that kamoe yue bak Titus -- nyang peuphon useuha nyoe -- mangat jihnyan jipeujak laju useuha nyang gét nyoe lamkawan gata cit teuma.\n7 Gata leubeh nibak peue mantong: Gata leubeh lam hai meuiman, lam hai tapeugah peundapat, lam hai iéleumé peungeutahuan, lam mubagoe rupa useuha, dan lam gaséh gata ubak kamoe. Sabab nyan, gét that cit gata leubeh nibak useuha nyang jroh nyoe.\n8 Ulôn hana lôn yue nyan sibagoe saboh peurintah. Teuma ngon teutunyok padub na sunggoh jih ureuëng laén jitulông sabe keudroe-droe, ulôn pih keuneuk lôn teupeu trok éutna gaséh gata.\n9 Sabab gata tateupeue that bahwa geutanyoe that-that geugaséh lé Isa Almaseh Tuhan tanyoe. Gobnyan kaya, teuma Gobnyan geupeujeuet droe geuh keugasien deumi keupeuntengan gata, mangat ngon gasien Gobnyan nyang lagée nyan, gata ka jeuet keukaya.\n10 Meunurot peundapat ulôn, bak teumpat jih kheueh gata peuseuleusoe peue nyang ka gata peuphon thon nyang ka lheueh. Sabab gata kheueh nyang phon-phon that nyang pike dan nyang peuphon useuha nyan.\n11 Ngon lagée nyan, bah kheueh gata nyang peubuet laju meunurot nyang gata mampu. Ulôn meuharab bah kheueh gata ngon seumangat nyang hu gata peuseuleusoe buet nyan, lagée seumangat gata yoh phon that gata reuncana buet nyan.\n12 Meunyoe gata rila tabri, teuma Po teu Allah geuteurimong meuneubri gata nyan ngon dasai jih peue nyang na nibak gata, kon dasai jih peue nyang hana nibak gata.\n13 Mubacut pih hana meukeusut ulôn keu lôn peubeubaih ureuëng laén nibak tanggong jaweueb, dan teupeubrat gata. Teuma sabab gatanyoe bak watée nyoe lam keuadaan na, ka sipatot jih gata peuseb nyang kureueng nibak awaknyan. Teuma, meunyoe gata lam keuadaan kureueng, dan awaknyan lam keuadaan seb, awaknyan teuma jitulông gata. Ngon lagée nyan bandua nyan saban-saban teulayani.\n15 Lam Alkitab na teutuléh lagée nyoe, "Ureuëng-ureuëng nyang peunghaselan jih jai, hana meuleubeh, dan ureuëng nyang hase jih bacut, hana meukureueng."\n16 Padub na syukoe jih kamoe ubak Allah sabab Gobnyan ka geupeujeuet Titus nyang sunggoh-sunggoh lagée kamoe nyang tulông gata!\n17 Sabab Titus kon mantong rila jipeupeunoh lagée nyang kamoe lakée, teuma jihnyan meunan that jumôt jitulông gata sampoe ateueh keuheundak jih keudroe jicok keuputosan jijak ubak gata.\n18 Meusajan ngon jihnyan kamoe kirém teuma sidroe syedara nyang that jihoreumat bak mandum jeumaáh sabab buet jihnyan jipeusampoe Haba Gét nyang teuka nibak Po teu Allah.\n19 Disampéng nyan, ureuëng nyan pih ka teupiléh dan jipeuteuntée lé jeumaáh-jeumaáh keujipeungon kamoe lam meuneujak kamoe. Sabab kamoe teuma kamoe peuna meuneujak keukamoe jak peutrok sumbangan nyan, mangat Tuhan teupeumulia dan mangat gata takalon keudroe bahwa kamoe rila kamoe meutulông.\n20 Kamoe keubiet até-até that mangat bék na ureuëng jipeusalah kamoe lam hai kamoe peusampoe sumbangan nyang rayeuk nyoe.\n21 Kamoe keuneuk peubuet nyang jujoe kon mantong dikeue Tuhan, dikeue manusia cit teuma. 22 Meusajan-sajan ngon Titus dan syedara nyan, kamoe kirém cit teuma sidroe syedara nyang laén. Kamoe ka kamoe ujoe jih nyan meu-ulang-ulang dan teunyata jihnyan sabe jitem tumulông. Dan jinoenyoe, jihnyan leubeh-leubeh jitem tulông gata sabab jihnyan jikeubah harapan nyang rayeuk bak gata.\n23 Keuhai Titus, jihnyan na kheueh rakan ulôn, nyang mubuet ngon ulôn keu jitulông gata. Dan keuhai mandua syedara nyan, nyang jijak meusajan ngon jihnyan, awaknyan na kheueh ureuëng-ureuëng nyang jiutus lé jeumaáh-jeumaáh dan jeuet keu banggaan nibak Almaseh.\n24 Kamoe meuharab gata tatunyok geunaséh gata ubak awaknyan, mangat banmandum jeumaáh jiteupeu bahwa gata tagaséh awaknyan dan bahwa peue nyang kamoe peubangga keuhai gata na kheueh beutôi.\n1 Nyang sibeuna jih hana peureulée lé lôn tuléh surat keu gata keuhai bantuan nyang teungoh teukirém keu umat Allah di Yudea.\n2 Ulôn kuteupeu gata tatem tulông gob, dan ulôn ka lôn peubangga gata ubak ureuëng-ureuëng nyang na di Makedonia. Ulôn peugah bak awaknyan, bahwa phon thon nyang ka lheueh syedara-syedara tanyoe nyang na di Akhaya ka siab keu jibri sumbangan. Dan ngon seumangat gata nyang meugeulora nyan ka jeuet keusabab seumangat siladum nibak awaknyan meugeulora cit teuma.\n3 Jinoenyoe ulôn utus Titus dan bandua droe syedara nyan keu gata mangat peue nyang kamoe peubangga-bangga nyan keuhai gata bék jeuet keu haba nyang sulet hana meuguna. Ngon lagée nyan, gata nyang sibeuna jih ka siab, sabab ulôn peugah bak awaknyan bahwa ka siab meunyoe keu nyan.\n4 Ulôn khawate meunyoe na ureuëng-ureuëng Makedonia nyang jijak meusajan ngon ulôn singoh watée ulôn jak ubak gata. Dan meunyoe jikalon lé awaknyan bahwa gata gohlom siab, keubiet malée that kamoe singoh, sabab ka kamoe peugah bahwa kamoe meupatéh that ubak gata! Dan gata keudroe pi malée cit teuma.\n5 Nyang kheueh sabab jih ulôn meurasa lôn kirém awaknyan leubeh ilée ubak gata keu jiurôih sumbangan nyang ka gata peujanji nyan. Ulôn peubuet nyang lagée nyan singoh watée ulôn teuka, sumbangan nyang gata bri nyan ka siab. Ngon lagée nyan, deuh kheueh bahwa nyang gata bri nyan teubri ngon mangat até, dan kon sabab teupaksa.\n6 Ingat kheueh! Ureuëng nyang tabu bijéh bacut teuma jipot bacut teuma. Teuma ureuëng nyang tabu bijéh nyang jai teuma jipot hase nyang jai teuma.\n7 Tieb-tieb ureuëng harôh jibri meunurot keurelaan até jih. Bék kheueh jibri ngon seugan-seugan atawa sabab teupaksa, sabab Allah geugaséh keu ureuëng nyang mubri ngon galak até.\n8 Allah meukuasa geubri keu gata beureukat nyang meulimpah-limpah, mangat gata sabe na peue nyang gata peureulée; dan gata teuma na leubeh keu tapeubuet gét dan tameu amai.\n9 Lam Alkitab na teutuléh lagée nyoe keuhai Allah, "Gobnyan geutabu-tabu keu ureuëng-ureuëng gasien; até geuh nyang gét nyan keukai siumu masa."\n10 Allah nyang keubah bijéh keu ureuëng teumabu dan peunajoh keugeutanyoe. Gobnyan teuma nyang keubah dan nyang peulé peue nyang gata tabu, mangat hase até gata nyang murah nyan meutamah-tamah lom teuma.\n11 Ngon lagée nyan gata meuteumé dumpeue na lam sigala hai ngon lagée nyan gata sabe hase tameubri ngon murah até. Dan meuneubri-meuneubri gata nyang kamoe weuek-weuek keu ureuëng laén nyan, jeuet keusabab jai that ureuëng jilakée teurimong gaséh ubak Allah.\n12 Sabab buet nyang jroh nyang gata peubuet nyoe kon teupeuseb nibak ukoran umat Allah mantong, teuma jeuet keusabab jai that ureuëng jilakée teurimong gaséh bak Allah.\n13 Dan ngon nyang jroh nyang gata peuleumah nyan, jai that ureuëng Kristen nyang na di Yudea teuma jipujoe Allah sabab awaknyan jikalon keuseutiaan gata keuhai Haba Gét soai Almaseh nyang gata seutôt nyan. Meunan cit, awaknyan jipujoe Allah, sabab gata biet-biet murah até keu gata weuek-weuek ubak awaknyan dan keu mandum ureuëng laén nyang na nibak gata.\n14 Ngon lagée nyan awaknyan teuma jimeudoá keu gata ngon peurasaan gaséh sayang kareuna Allah that gét até keu gata.\n15 Gét that tanyoe meusyukoe ubak Po teu Allah ateueh meuneubri Gobnyan nyang luwabiasa nyan.\n1 Jinoenyoe ulôn, Paulus, keuneuk peugah sapeue-peue bak gata. Ulôn nyoe, meunurot nyang jipeugah lé gob, leumoh meunyoe meuhadab keu ngon gata, meunyoe jiôh barô kheueh lôn jeuet. Nah, sabab leumoh leumbot dan keu gét até Almaseh,\n2 ulôn meulakée ngon that meuharab bék kheueh sampoe teupaksa lôn peubuet nyan kreueh ngon teugaih ateueh gata watée ulôn teuka singoh. Sabab ulôn kana niet keuneuk lôncok tindakan nyang teugaih ateueh ureuëng-ureuëng nyang jipeugah bahwa kamoe mubuet ngon tujuan donya nyang fana nyoe.\n3 Beutôi kamoe mantong udeb lam donya, teuma kamoe hana meujuang ngon tujuan donya.\n4 Sinjata-sinjata nyang kamoe peuguna lam peujuangan kamoe kon sinjata donya nyoe, teuma sinjata-sinjata Allah nyang meukuasa. Ngon sinjata-sinjata nyan laju kamoe peuhanco bubena kuta-kuta; kamoe tangkeh bubena dobat-dobat\n5 dan kamoe peuhanco bubena kuta-kuta keusombongan nyang jipeudong keu jiheuntam peungeutahuan nyang geupeudong lé Po teu Allah. Kamoe teun mandum pikeran manusia dan kamoe peujeuet awaknyan taklôk ubak Almaseh.\n6 Dan meunyoe gata ka taát ngon sipeunoh até, kamoe kasiab kamoe jak huköm mandum nyang hana taát.\n7 Bah kheueh gata sadar ubak keuadaan nyang sibeuna jih. Meunyoe sidroe-droe ureuëng yakén bahwa jihnyan Almaseh, bah kheueh jihnyan jipeuingat droe jih keudroe dan beusadar bahwa kamoe nyoe pih Almaseh saban lagée jih nyan.\n8 Ulôn hana malée meunyoe ulôn leubeh jai lôn peubangga keukuasaan nyang ka geubri lé Tuhan ubak kamoe, sabab keukuasaan nyan geubri keuteupeudong gata, kon keuteureuloh.\n9 Ulôn hana kutem tarasa bahwa ulôn nyoe kujak peutakot-takot gata ngon surat-surat ulôn.\n10 Ureuëng jipeugah, "Surat-surat Paulus nyan teugaih dan meuwibawa, teuma meunyoe gobnyan keudroe na lamkawan tanyoe, pribadi gobnyan leumoh dan tutoe haba gobnyan hana meumakna sapeue!"\n11 Bah kheueh ureuëng nyang lagée nyan beujisadar bahwa meunyoe kamoe na lamkawan gata, buet kamoe teupat lagée peue nyang ka kamoe tuléh lam surat kamoe nyan.\n12 Ka teuntée kamoe hana kamoe jeuet peubandeng atawa kamoe peuduek droe kamoe sideureujat ngon ureuëng-ureuëng nyang jianggab droe jih leubeh manyang. Keubiet bangai that awaknyan! Awaknyan jipeugét sineupat jih keudroe dan jiukô keudroe ngon sineupat nyan.\n13 Kamoe hana lagée nyan. Meunyoe kamoe meubangga-bangga, kamoe hana meuliengkeu bataih. Kamoe tinggai lam bataih-bataih daerah teumpat kamoe mubuet nyang ka geupeuteuntée lé Allah keu kamoe. Dan gata jitamong lam daerah nyan.\n14 Teuma, watée kamoe jak saweue gata dan kamoe ba Haba Gét keuhai Almaseh ubak gata, kamoe biet-biet hana kamoe teubiet nibak bataih-bataih daerah teumpat kamoe mubuet.\n15 Kamoe hana kamoe pujoe ateueh buet ureuëng laén nyang na diluwa bataih nyang ka geupeuteuntée lé Allah keu kamoe. Sikeubiet jih kamoe teutab na teutab lam bataih-bataih nyang ka geupeuteuntée lé Po teu Allah keu kamoe dan meuharab bahwa gata seumaken tameuiman ubak Almaseh, mangat kamoe hase kamoe peubuet buet-buet nyang leubeh rayeuk nibak gata.\n16 Ngon lagée nyan kamoe pih hase kamoe peusampoe Haba Gét nyan bak nanggroe-nanggroe laén ngon hana kamoe peurayeuk-rayeuk droe ateueh buet nyang jipeubuet lam wilayah peulayanan ureuëng laén.\n17 Lam Alkitab na teutuléh lagée nyoe, "Ureuëng nyang jitem peubangga sapeue-sapeue, bah kheueh jipeubangga peue nyang ka geupeugét lé Tuhan."\n18 Sabab ureuëng nyang teupujoe na kheueh ureuëng nyang geupujoe lé Tuhan, kon ureuëng nyang jipujoe droe jih keudroe.\n1 Peumeuáh kheueh keu lôn nyang meusifeuet bangai bacut. Jeuet peue hán?\n2 Ulôn meucen ubak gata, lagée Po teu Allah keudroe pi meucen ubak gata. Gata na kheueh lagée sidroe aneuëk dara peurawan nyang mantong gadih nyang ka lôn peujanji keu teupeukawen ngon sidroe teungku lakoe, na kheueh Almaseh.\n3 Teuma ulôn khawate pikeran gata teuma teugoda keu hana seutia lé ubak Almaseh, saban lagée Hawa nyang yoh watée ilée teugoda ubak buet licek nyang jipeuteuka lé uleue.\n4 Sabab rupari gata magat mantong gata teurimong ureuëng nyang teuka ubak gata dan jipeurunoe keuhai Isa nyang laén -- kon Isa nyang kamoe peuturi ubak gata. Dan gata pi tatem teurimong roh dan "haba gét" nyang sagai-sagai hana saban ngon Roh Allah dan Haba Gét nyang ka lheueh gata teurimong nibak kamoe.\n5 Ulôn meubacut pi hana meurasa leubeh miyueb nibak "rasui-rasui" nyang luwabiasa nyan!\n6 Mungken ulôn nyoe kureueng carông peugah haba, teuma meunyoe keuhai iéleumé peungeutahuan, ulôn nyoe kon ureuëng nyang bangai. Nyan ka lheueh kamoe bri bukeuti ubak gata lam sigala hai peue mantong.\n7 Bak watée ulôn britée keuhai Haba Gét nibak Po teu Allah ubak gata, ulôn hana kulakée ubak gata beugata bri biaya nibak gata meubacut pi; dan ngon lagée nyan ulôn ka kupeujeuet droe ulôn leubeh miyueb. Dan ulôn peubuet nyan keulôn peumanyang gata. Peu kheueh ngon lagée nyan saboh buet nyang salah nyang ka lôn peubuet ateueh gata?\n8 Nibak watée ulôn peutimang gata, ulôn jijok biaya lé jeumaáh-jeumaáh nyang laén. Jeuet tapeugah ulôn ka lôn peurugoe jeumaáh-jeumaáh nyan mangat hase lôn tulông gata.\n9 Meunyoe nibak watée nyan ulôn na kureueng sapeue-sapeue, ulôn hántom na lôn peususah ureuëng laén meusidroe pi nyang na nibak gata. Banmandum nyang ulôn peureulée jipeuna lé syedara-syedara nyang teuka nibak Makedonia. Ulôn kujaga gét-gét mangat ulôn hana lôn peususah gata nibak hai peue mantong, dan ulôn teutab sabe kujaga mangat nyan teutab lagée nyan.\n10 Keubanggaan ulôn nyoe hana hase teusampôh dipat mantong bansaboh nanggroe Akhaya, sabab peungajaran Almaseh nyang beutôi na nyoepat bak lôn.\n11 Pakon jeuet lôn peubuet lagée nyan? Peu kheueh lé sabab ulôn nyoe hana kugaséh gata? Po teu Allah geuteupeue bahwa ulôn gaséh keu gata!\n12 Peue nyang ulôn peubuet jinoenyoe teutab ulôn peubuet laju mangat "rasui-rasui" nyang laén nyang hana alasan keu jipeurayeuk-rayeuk droe dan jikheun jihnyan jimubuet lagée kamoe.\n13 Ureuëng-ureuëng nyang lagée nyan na kheueh rasui-rasui peuleusu. Awaknyan ureuëng-ureuëng mubuet nyang jipeunget ureuëng laén sira jimeunyamar sibagoe rasui-rasui Almaseh.\n14 Hana hireuen awaknyan jipeubuet lagée nyan bagoe, sabab Iblih keudroe pi jimeunyamar lagée malaikat trang!\n15 Deungon nyan hana hireuen cit teuma meunyoe peulayan-peulayan Iblih jimeunyamar sibagoe peulayan-peulayan nyang jipeubuet keuheundak Po teu Allah. Akhé jih awaknyan pi jiteurimong beunalaih nyang sisuai ngon buet-buet awaknyan.\n16 Ulôn ulang lom sigoe teuk: Bék sampoe nyang jianggab ulôn ureuëng bangai. Teuma meunyoe ta-anggab cit lagée nyan, idhin kheueh ulôn nyang bangai nyoe lôn meubangga bacut.\n17 Seulanjut jihnyoe teuma lôn kheun keubanggaan lôn, teuma kon Tuhan nyang yue bak ulôn keuteupeugah nyan. Lam hainyoe ulôn biet-biet kumeututoe lagée ureuëng bangai.\n18 Keubiet na dan jai that ureuëng nyang jipeubangga ubak hai-hai donya, teuma ulôn keuneuk meubangga-bangga cit teuma.\n19 Gata ngon mangat até tameusaba ateueh ureuëng-ureuëng nyang bangai, sabab gata meurasa droe ureuëng carông that!\n20 Gata tapeubiyeu mantong meunyoe na ureuëng jipeunamiet gata, atawa jiprah ngon jicok laba ateueh gata, atawa meurasa droe leubeh manyang nibak gata dan jijeuet tampa gata.\n21 Ulôn malée lôn akunyan bahwa kamoe keubiet that leumoh keukamoe peubuet lagée nyan. Teuma peue nyang nibak ureuëng laén jijeuet peubangga, ulôn pi kujeuet cit teuma! (Ulôn kumeututoe lagée ureuëng bangai). 22 Peu kheueh awaknyan ureuëng Ibrani? Ulôn pi ureuëng Ibrani. Peu kheueh awaknyan ureuëng Israel? Ulôn pi ureuëng Israel. Peu kheueh awaknyan keuturonan Nabi Ibrahim? Ulôn pi lagée nyan cit!\n23 Peu kheueh awaknyan peulayan-peulayan Almaseh? Teudeungoe jih lagée ulôn nyoe ureuëng ka gadôh akai, teuma ulôn keubiet peulayan nyang leubeh gét nibak awaknyan banmandum! Ulôn kumubuet leubeh brat, ulôn ka kayém that jipeutamong lam glab, ulôn leubeh jai jiseksa dan kayém that rab-rab maté.\n24 Ka limong goe ulôn jiseksa lé ureuëng Yahudi dan jiseunuét ngon peunyuenuet na teuma lhée ploh sikureueng goe.\n25 Lhée goe teuma ulôn jisunuet lé ureuëng-ureuëng Roma; na teuma lôn rasa jigeulawa ngon batée. Lhée goe ulôn rasa lham ngon kapai lam laôt, dan na sigoe ulôn meuapöng-apöng lam laôt nyang treb jih na dua ploh peuet jeuem.\n26 Ka jai lagoe na ulôn jak nyang peunoh ngon bahaya: lagée bahaya ié raya, bahaya lé peurampok, bahaya nyang teuka nibak ureuëng Yahudi meunan cit nibak pihak nyang kon Yahudi, bahaya lam banda, bahaya diluwa banda, bahaya lam laôt dan bahaya nibak ureuëng-ureuëng nyang jipeugah droe syedara Kristen padahai kon.\n27 Ulôn kubanteng tuleueng dan lôn meujuang siteungoh maté: kayém that hana ulôn éh, hana lôn makheun, hana lôn jieb ié, kayém that-that ulôn teulanta lam keuadaan deuk, sijuek sabab kureueng peukayan dan hana teuma teumpat tinggai. 28 Nibak banmandum nyan, tieb-tieb uroe ulôn teutab gundah watée lôn ingat keuadaan jeumaáh.\n29 Meunyoe na nyang leumoh ulôn pih meusajan teuma leumoh. Meunyoe na nyang rhot lam desya, até ulôn pi meusajan hanco.\n30 Ngon lagéenyan, meunyoe ulôn meuseuti lôn peubangga sapeue-sapeue, teuma ka lôn peubangga ngon hai-hai nyang teutunyok ubak ulôn nyang leumoh.\n31 Po teu Allah, Bapak nibak Tuhan Isa geuteupeue bahwa ulôn hana kumeusulet. Teupujoe kheueh nan Gobnyan siumu masa.\n32 Watée ulôn mantong na di Damsyik, gubunur nyang mat kuasa nibak teumpat nyan dimiyueb keukuasaan Raja Aretas, jiyue bak tantra mangat jikeumiet babah pintoe banda nyan keujijak drob ulôn.\n33 Teuma ngon saboh raga ulôn laju jikirém u miyueb rot saboh guha beuton. Meunan kheueh ulôn lheueh nibak jaroe gubunur nyan.\n1 Beutôi hana laba jih tapeubangga droe. Teuma lôn kutem cit peubangga keuhai-hai nyang lé Allah ka geupeuleumah bak lôn lam wahyu atawa lam keumalon.\n2 Ulôn kuturi sidroe ureuëng Kristen nyang peuet blaih thon nyang ka lheueh geu beuôt lé Po u teumpat nyang paleng manyang lam syeuruga. (Ulôn hana kuteupeu peue beutôi-beutôi tuboh ureuëng nyan teubeuôt atawa saboh keumalon -- Allah kheueh nyang teupeu.)\n3 Ulôn ulang sigoe teuk: Ulôn kuteupeu bahwa ureuëng nyoe geubeuôt lam taman Firdaus. (Ulôn hana kuteupeu peu kheueh tuboh ureuëng nyan biet-biet teubeuôt atawa nyan saboh keumalon -- Allah mantong kheueh nyang teupeu.) Bak teumpat nyan ureuëng nyan laju jideungoe hai-hai nyang hana hase jipeugah lé manusia dan hana teuma teubri idhin keu manusia keujipeugah hai nyan.\n5 Keuhai ureuëng nyan kheueh nyang keuneuk ulôn peubangga, kon keuhai droe lôn keudroe. Keuhai droe ulôn, na kheueh keuhai-hai nyang teutunyok ubak keuleumohan lôn mantong nyang jeuet lôn peugah, dan nyan kheueh nyang keuneuk lôn peubangga.\n6 Seukira jih ulôn keuneuk peubangga sapeue-sapeue, ulôn hana kutem jeuet keu ureuëng raya haba nyang mariet jih sulet; ulôn teuma lôn peugah nyang beutôi. Teuma lôn kupeuteun droe, mangat bék na ureuëng nyang jianggab ulôn nyoe leubeh nibak peue nyang ka jikalon lôn peubuet atawa nyang jideungoe peue nyang lôn peugah.\n7 Teuma mangat ulôn bék lumpah that sombong sabab keumalon-keumalon nyang luwabiasa nyan, ulôn geubri simacam peunyakét nibak tuboh lôn nyang rupari alat Iblih. Peunyakét nyan geubri keu nyang seupôt ulôn mangat ulôn bék jeuet keu ureuëng sombong.\n8 Lhée goe ulôn meudoá ubak Tuhan mangat jeuet peunyakét nyan geucok nibak ulôn.\n9 Teuma Tuhan geujaweueb, "Ulôn kugaséh gata dan nyan ka seb keugata; sabab kuasa Ulôn keubiet that teuga meunyoe gata lam keuadaan leumoh." Nyang kheueh sabab jih ulôn leubeh galak lôn peubangga hai-hai lôn nyang leumoh, sabab meunyoe ulôn ka leumoh, dan bak watée nyan kheueh ulôn rasa Almaseh geulindong ulôn ngon teunaga Gobnyan.\n10 Ngon lagée nyan ulôn keubiet that galak ateueh keuleumohan lôn nyan. Ulôn biet that mangat até meunyoe lé sabab Almaseh ulôn jifiteunah, ulôn meuteumé susah, jilet-let dan ulôn meuteumé keupayahan. Sabab meunyoe ulôn leumoh, teuma bak watée nyan kheueh ulôn jiteuka teumakot.\n11 Keubiet that, ulôn ka lôn peujeuet droe lagée ureuëng bangai -- teuma gata kheueh nyang peujeuet ulôn sampoe lagée nyan. Nyang sibeuna jih gata nyang meusti tapujoe ulôn. Sabab, bah kheueh ulôn nyoe hana areuti sapeue, teuma ulôn sagai-sagai hana taloe ngon "rasui-rasui" nyang luwabiasa nyan!\n12 Buet-buet nyang ajaéb dan hai-hai nyang luwabiasa meunan cit ngon buet-buet nyang rayeuk-rayeuk ka teupeukalon ngon saba ubak gata sibagoe bukeuti bahwa ulôn nyoe sidroe rasui.\n13 Lam hai peue kheueh gata kureueng jikalon, teubandeng ngon jeumaáh-jeumaáh nyan? Paleng-paleng teuma lam hai nyoe: bahwa ulôn hana lôn peususah gata keugata peubiaya ulôn. Peumeuáh kheueh ulôn ateueh nyang salah nyan!\n14 Jinoenyoe ka nyang keu lhée goe jih ulôn jak saweue gata. Dan hana kutem peususah gata, sabab nyang ulôn lakée kon kheueh peue nyang na nibak gata, teuma na kheueh droe gata. Sabab peu kheueh kon aneuëk manyak nyang harôh jimita nafeukah keu ureuëng syiek jih, teuma ureuëng syiek kheueh nyang harôh jimita nafeukah keu aneuëk-aneuëk jih.\n15 Ngon sabab nyan, ngon mangat até ulôn rila lôn keureubeuen peue-peue mantong keugata, kon nyan mantong, droe lôn keudroe pi lôn peurila. Meunyoe ulôn ka meunan lôn gaséh keugata, peu kheueh patot kureueng gata gaséh keu lôn?\n16 Ngon lagée nyan, peu kheueh gata situju bahwa ulôn hántom lôn peususah gata. Teuma na nyang peugah bahwa ulôn nyoe lisek; bahwa ulôn meuteuma laba nibak gata sabab tipée daya ulôn.\n17 Panena mungken! Peu kheueh rot ureuëng-ureuëng nyang lôn yuejak bak gata nyan lônkuet laba nibak gata?\n18 Ulôn ka lôn yue Titus jijak bak gata, dan meusajan ngon jih lôn yue teuma syedara tanyoe ureuëng Kristen nyang laén keurakan jih. Peu kheueh Titus jicok laba ateueh gata? Teuma kamoe bandua mubuet ngon tujuan nyang saban dan kamoe cok tindakan pih ngon cara nyang saban teuma.\n19 Jeuet mantong gata kira kamoe nyang kanyoe teungoh meu-useuha kamoe bila droe ateueh gata? Gata keubiet that-that keuliru! Allah geuteupeue bahwa banmandum nyang kamoe peugah nyan na kheueh meunurot keuheundak Almaseh. Dan bandum nyang kamoe peubuet na kheueh keu teupeudong udeb rohani.\n20 Ulôn khawate bahwa watée ulôn jak bak gata singoh, lôn kalon gata hana lagée peue nyang lôn harab dan gata pih meurumpok ngon lôn hana lagée nyang gata harab. Pat tateupeue singoh na nyang mulo, bingiek até, seu-uem até, teupeupeunteng droe keudroe, fiteunah keudeh keunoe, hasut keudeh keunoe, sombong dan teupeuna karu.\n21 Ulôn teumakot pat tateupeue watée ulôn teuka singoh Allah teuma geupumiyueb ulôn dikeue gata dan ulôn teuma lônmo sabab jai that lamkawan gata nyang meudesya yoh masa ilée, hana meu-ubah dan hana jipiôh jipeubuet buet-buet nyang cabui, kutoe dan hana patot.\n1 Nyoe na kheueh nyang keu lhée goe jih ulôn teuka jaksaweue gata. Lam Alkitab na teutuléh lagée nyoe, "Tieb-tieb peukara meuseuti jibantu lé keusaksian dua atawa lhée droe saksi, barô kheueh peukara nyan sah."\n2 Ureuëng-ureuëng nyang masa ilée ka jipeubuet desya dan mandum ureuëng laén teuma, ka lôn peuingat leubeh ilée watée ulôn jaksaweue gata nyang keudua goe jih. Jinoenyoe, teungoh ulôn jiôh nibak gata, ulôn peuingat lom teuma bahwa meunyoe ulôn teuka lom teuma, hana meusidroe pih nibak awaknyan nyang lheueh nibak huköman.\n3 Teuma gata meuteumé banmandum bukeuti nyang gata lakée bahwa Almaseh biet-biet geumeututoe rot ulôn. Meunyoe Almaseh geucok tindakan ateueh gata, hana ngon cara leumoh-leumoh, seubalek jih Gobnyan geutunyok kuasa geuh lamkawan gata.\n4 Beutôi watée Gobnyan teusaleb, Gobnyan leumoh, teuma jinoenyoe Gobnyan udeb sabab kuasa Allah. Meunan cit kamoe leumoh lam udeb kamoe sabab meusaboh ngon Almaseh, teuma meunyoe meuhadab ngon gata, kamoe pih teuga meusajan Almaseh sabab kuasa Po teu Allah.\n5 Cuba gata ujoe droe teuh keudroe peu kheueh gata biet-biet meuiman ubak Almaseh! Pasti gata tasadari bahwa Isa Almaseh nyan na lam tuboh gata! -- laén hai jih meunyoe keubiet gata biet-biet hana tameuiman.\n6 Ulôn harab gata sadar bahwa kamoenyoe kon ureuëng nyang ék teuteun ujoe.\n7 Kamoe meudoá ubak Po teu Allah seumoga Gobnyan geutem tulông gata keu hana tapeubuet salah. Bukon keu teutunyok bahwa kamoe nyoe keubiet carông bak teupeuseuleusoe tugaih, teuma mangat gata tapeubuet peue nyang geukeuheundaki lé Po teu Allah -- bah kheueh deuh jih kamoenyoe hana meuhase, hana peue!\n8 Sabab kamoe hana hase kamoe peubuet musapeue pih nyang meubida ngon nyang beutôi; kamoe meuseuti kamoe seutôt nyang beutôi.\n9 Kamoe galak that meunyoe kamoe leumoh, dan gata teuga. Kamoe pih meudoá mangat gatanyoe jeuet keusampoereuna.\n10 Nyang kheueh sabab jih ulôn tuléh surat nyoe bak watée ulôn gohlom na lamkawan gata. Ngon lagée nyan, meunyoe ulôn teuka teuma, hana peue lôn cok tindakan nyang kreueh ateueh gata ngon lôn peuguna keukuasaan nyang geubri lé Tuhan keu ulôn. Keukuasaan nyan geubri guna jih keu teupeudong gata, kon keu teupeuhanco.\n11 Akhé jih, Syedara-syedara, bah kheueh gata bumangat até, dan meu useuha kheueh jeuet keusampoe reuna. Teurimong kheueh peue-peue mantong nyang ulôn naseuhat nyoe. Bah kheueh gata saboh até dan udeb nyang rukon. Allah Nyang Mahapeugaséh dan nyang peudamé nyan teuma sabe na meusajan gata.\n12 Mumat-mat jaroe kheueh sidroe ngon nyang laén seucara meusra sibagoe syedara lam Kristen. Banmandum umat Po teu Allah jikirém saleuem ubak gata.\n13 Tuhan Isa Almaseh geubri beureukat keu gata, Allah geugaséh gata, dan Roh Allah na meusajan gata banmandum teuma! Horeumat kamoe, Paulus


30 Droe Aneuk Sikula Meu'en Papji Bak Keude Kupi Jibeureukah Lé Peulisi - NASAJA BERITA\nHome › Aceh › Aceh Utara › Game PUBG › PUBG\n30 Droe Aneuk Sikula Meu'en Papji Bak Keude Kupi Jibeureukah Lé Peulisi\nNasaja Berita – Aceh Utara, Na buet awak Polres Aceh Utara kalinyoe bak jijak razia kafe nyang teuduek aneuk sikula bunoe beungöh (Lasa, 30/7) poh 8.\nHana kureung bak 30 droe aneuk sikula SMP ngön SMA hana jitamöng sikula.\nGeupeugah lé Kasat Sabhara Polres Aceh Utara, Iptu Hendra Gunawan Tanjung patroli nyan seungaja geupeugöt untuk jaga ketertiban dan geubina aneuk sikula.\nKeubiet nyo hai, adak Apa kalön le that aneuk sikula cabôt lawét nyoe, jiduek bak keude kupi nyang na wifi, laloe ngön hape, jiteumeunak abéh buet. That ji papji kiraju dum.\n"Hasé patroli na 30 droe aneuk sikula SMP ngön SMA nyang ta drop wap hana jitamöng sikula, laloe ji meu'en game online pubg (papji) ngön mobile legend (mobal lejen)". Kheun Pak peulisi nyan.\nPatroli mulai geupeugöt dari poh 8 beungöh, wate teungöh jeum sikula.\n"Seulaen nyan na 13 boh honda nyang ta peuaman dari razia nyan" sambong Hendra Gunawan.\nGeupeugah lé Pak Hendra nyan, diantara aneuk sikula nyang ka ta razia nyan, na nyang kalheuh tamöng sikula siat. Peuduek taih lam glah, lheuh nyan jicabôt, jijak duek bak keude kupi nyang meu wifi jijak meu'en game.\n"Jadi awak nyoe mandum ta meuhei ureung syik jih yu jak u polsek Lhoksukon." Kheun Pak Hendra nyan.\nHukoman keu aneuk sikula nyang bateu nyan yu tinggong di keu polsek jiyu let naleung. Mangat jra jih dum.\n"Ta harap bak mandum masyarakat terutama jih nyang na kafe atawa keude kupi atawa teumpat laén, supaya beu geutem teugor aneuk sikula nyang duek bak keude kupi wate jeum sikula. Nyan untuk beujroeh generasi ukeu dan beu jitem meureuno bak sikula." Meunan himbauan pak peulisi.\nNasaja kiraju aneuk sikula lawét nyoe. Abéh pèng ureung syik jih bak geupeusikula ka suah tamah ngön pèng bloe internet lom keu jimeu'en game aneuk miet. Nyang han sép pèng keu pulsa internet, jak bak keudre kupi meu wifi. Ka tamah jajan keu pèng kupi lom. Nyan golom nyang meurukok. Reulöh lheuh, that geupap jih.\nMeunan Apa baca bak BERITAKINI ata jituléh lé Rizkita.\n0 Response to "30 Droe Aneuk Sikula Meu'en Papji Bak Keude Kupi Jibeureukah Lé Peulisi"


Uroë Raya 12 Agustus 2010\nTags: Fitri., Uroë Raya\nUroë rayek aidul fitri salah saboh uroë nyang geupeurayek lé ureuëng Èseulam.\nLam Èseulam le uroë-uroë rayek, na uroë raya puasa, uroë raya haji atawa la’én nibak nyan. Uroë-uroë rayek nyan bandum na hikmah ngon leubèh maséng-maséng.\nLagèë uroë raya puasa, nyan bak uroë nyan geupeuampôn dèëca umat Muhammad saw, nyang na pubuët puasa. Nyang sampôreuna pubuët ibadah puasa nyan.\n1. Uroë Raya Puasa\n2. Seumayang Uroë Raya\n2.3. Cara Pubuët\nUroë Raya Puasa\nNibak le-le uroë raya nyan, uroë raya puasa nakeuh uroë nyang that geuharap-harap lé umat Iseulam, saweuëb bak uroë nyan le thathikeumah nyang geureumpok lé ureuëng Iseulam lam uroë nyan. Lagèë bôhjakeuëtfitrah, seumayang uroë raya puasa, jak saweuë ureuëng chik atawa jak woë u gampông, jak kunjông cèëdara, jak tulông aneuk yatim atawa ureuëng hana mampu.\nSeumayang Uroë Raya\nUroë Raya Puasa atawa Idul Fitri nakeuh tanda ka habéh buleuën puasa Ramadhan. Bak uroë raya puasa phôn nakeuh geupubuët seumayang uroë raya nyang biasajih geupubuët bak tanoh lapang atawa bak meuseujid. Hukôm seumayang uroë raya nyoë nakeuh sunnat mu’akkad. Yôh goh lom seumayang uroë raya ureuëng Iseulam geuteukeubi teuleubèh dilèë, watèë takeubi jih mulai jilôp mata uroë bak seupôt uroë raya sampoë hat geudong imeum bak mihrab keuneuk seumayang uroë raya. Takeubi nakeuh lagèë nyoë:\nAllahu/ akbar, Allahu akbar, Allahu akbar\n/Allah that Rayek, Allah tha Rayek, Allah that Rayek\n/la ilaha illa Allah\n/Hana Tuhan sila’én Allah\n/Allah That Rayek, Allah that Rayek\n/wa li-illahi al-hamdu\n/Sigala pujoë cit keu Allah.\nTakeubi mulai geukheun atawa geubaca watèë away buleuën Syawal.\nLam hay seumayang uroë raya, man duwa seumayang uroë raya puasa ngon uroë raya haji nyan saban cara pubuët jih, keucuali na padum-padum peukara nyang meubida lagèë nyang akan geupeugah u keuë.\nLagèë nyang ka tatupeuë, hukôm seumayang uroë raya nakeuh sunat mu’akkad, areuti jih seumayang nyoë geupeugalak bak tapubuët. Nabi Muhammadsaw. sabé na geupubuët seumayang nyoë. Saweuëb nyan keuh meukrôh tatinggay, kureuëng gèt meunyo hana tapubuët. Sunat lam bhah seumayang uroë raya nyoë nakeuh sunat ‘in geupeunan, meukeusudjih sunat ateuëh tiëp ureuëng Iseulam.\nSeumayang nyoë sunat keu mandum ureuëng, keu ureuëng di gampông, lam ranto atawa musafir, ureuëng meurdèhka, lamiët, ureuëng agam, ureuëng inong, atawa bah that pih banci (khuntsa, bèncong; ureuëng meu peukateuën inong, ureuëng inong meupeurangui agam).\nSeumayang nyoë jeuët tapubuët sidroë-droë atawa ramè-ramè (meujama’ah). Nyang leubèh gèt tapubuët meujama’ah. Saweuëb na sunat baca khutbah uroë raya, meunyo taseumayang sidroë hana baca khutbah. Ngon na lom hikeumah la’én meunyo seumayang ramè-ramè.\nSeumayang nyoë tapubuët bak watèë beungoh uroë raya ‘oh lheuëh jiteubiët mata uroë sampoë jitamong watèë seumayang luhô, areuti jih meunyo ka jitamong seumayang Luhô watèë seumayang uroë ka habéh. Teuma sunat tapubuët bak watèë kira-kira ka manyang mata uroë ‘oh situmbak (poh-poh 8 atawa leubèh). Meunyo bak seumayang uroë raya puasa sunat beu teulat bacut, mangat luwah watèë keu bôh jakeuët fitrah. Bak seumayang uroë raya haji sunat beu away lom bacut supaya luwah watèë untôk sië kureubeuën ngon tabagi sië jih.\nSeumayang uroë raya nyan na duwa raka’at, atôran seumayang jih saban lagèë seumayang nyang la’én. Teuma nyang na bida bacut nakeuh seumayang nyoë na meutamah takeubi (teukeubi) ‘oh lheuëh dô’a iftitah (dô’a phôn lam seumayang), yôh goh lom ta baca ta’awwudz (kheun a’uzubillah) ngon Surat Al-Fatihah. Bak raka’at phôn tujôh go, sila’én takbiratul ihram (teukeubi phôn tamong seumayang). Bak raka’at nyang keu duwa limong go, sila’én takeubi beudoh keu raka’at keuduwa nyan.\nLam tiëp-tiëp lheuëh kheun fatihah, sunat ta kheun surat-surat paneuëk nyang na lam Kureu’an. Teuma leubèh gèt takheun bak raka’at phôn surat Qaf atawa Surat Al-A’la, jeuët chit Surat Al-Kafirun. Meunyo bak raka’at keu duwa ta kheun Surat Al-Qamar atawa Surat Al-Ghasyiah, teuma jeuët lom Surat Al-Ikhlash(Qul-hu).\nOh lheuëh seumayang uroë raya, geusambông laju ngon khutubah uroë raya. Na duwa khutubah, khutubah phôn ngon khutubah nyang keuduwa. Khutubah nyoë sunat meunyo bak seumayang ramè-ramè. Meunyo meunan, khutubah seumayang uroë raya nyoë hana sunat bak ureuëng nyang seumayang sidroë atawa bak jama’ah seumayang ureuëng inong, keucuali meunyo nyang ba khutubah nyan buët ureuëng agam, nyan kakeuh jeuët lagèë nyan, jeuët na khutubah.\nKhutubah nyoë saban lagèë khutubah uroë jumeu’at, bida bacut khutubah jumeu’at yôh goh lom seumayang, teuma meunyo bak khutubah duwa uroë raya oh lheuëh seumayang. Bak away-away khutubah phôn, khatib (ureuëng nyang ba khutubah) sunat geukheun takeubi sikureuëng go, bak awai-awai khutubah keuduwa tujôh go. Bhah peukara nyang geupeugah lam khutubah uroë raya puasa nakeuh masalah jakeuët fitrah atawa la’én nyang peunténg-peunténg. Lam khutubah uroë raya haji geupeugalak peugah bhah hukôm kureubeuën.\nAkhirul Kalam, meumada ohnoë keuh jilèi teuneuléh kalinyoë, ohna watèë laén ta sambông teuma.


1 Korintus 11 (ACEH)\n1Seutôt kheueh teuladan ulôn, lagée ulôn pih lôn seutôt teuladan Almaseh.\n2Ulôn kupujoe gata sabab gata sabe tapeuingat ulôn dan taturot peungajaran nyang ulôn bri bak gata.\n3Teuma ulôn meuheuét beutateupeue saboh hai teuk, bahwa nyang jeuet keu ulée ateueh tieb-tieb ureuëng agam na kheueh Almaseh; nyang jeuet keue ulée ateueh purumoh na kheueh lakoe, dan nyang jeuet keue ulée ateueh Almaseh na kheueh Allah.\n4Meunyoe sidroe ureuëng agam watée jimeudoá atawa watée jipeusampoe haba nyang teuka nibak Po teu Allah dikeue ureuëng ramé, jingui sinutôb ulée, ngon lagée nyan ureuëng nyan ka jihina Almaseh.\n5Dan meunyoe sidroe ureuëng inong watée jimeudoá atawa watée jipeusampoe haba nyang teuka nibak Po teu Allah dikeue ureuëng ramé, hana jingui sinutôb ulée, ngon lagée nyan ureuëng inong nyan ka jihina lakoe jih nyang jeuet ulée ateueh droe jih. Nyang lagée nyan saban cit ulée inong nyan ka jicuko.\n6Sabab meunyoe sidroe ureuëng inong hana jitem ngui sinutôb ulée leubeh gét ôk jih teugunteng. Teuma meunyoe sidroe ureuëng inong teucuko ôk jih atawa teugunteng ôk jih, nyang lagée nyan na kheueh hinaan ateueh droe jih. Ngon lagée nyan leubeh gét inong nyan jingui tutôb ulée.\n7Ureuëng agam hana peue jitôb ulée, sabab jihnyan sibagoe ceureumen pribadi dan keubeusaran Po teu Allah. Teuma ureuëng inong sibagoe ceureumen keu ureuëng lakoe,\n8sabab ureuëng agam hana teupeujeuet nibak ureuëng inong, ureuëng inong kheueh nyang teupeujeuet nibak ureuëng agam.\n9Ureuëng agam pih hana teupeujeuet keu keupeuntengan ureuëng inong, teuma ureuëng inong nyang teupeujeuet keu keupeuntengan ureuëng agam.\n10Sabab nyan, keuteupeumangat até dumna malaikat, sidroe ureuëng inong harôh jingui sinutôb ulée sibagoe tanda bahwa jihnyan na dimiyueb kuasa lakoe jih.\n11Teuma bah kheueh meunan lam udeb geutanyoe ureuëng Kristen, ureuëng inong nyan hana jidong keudroe, lheueh nibak ureuëng agam, dan ureuëng agam pih hana jidong keudroe, lheuh nibak ureuëng inong.\n12Sabab bah kheueh ureuëng inong phon that teupeujeuet nibak ureuëng agam, teuma óh ka lheueh ureuëng agam lahé lam pruet ureuëng inong; dan banmandum nyan asai jih nibak Po teu Allah.\n13Cuba gatanyoe keudroe tapeutimang hainyoe: Peu kheueh gét sidroe ureuëng inong jimeudoá ubak Allah dikeue ureuëng ramé, hana jingui sinutôb ulée?\n14Nibak peungalaman umum, gata ka teupeurunoe bahwa meunyoe ureuëng agam meuôk panyang, nyan saboh hai nyang kureueng patôt.\n15Teuma keu ureuëng inong, ôk teubri keu jih nyan sibagoe sinutôb ulée jih dan ôk panyang na kheueh keubanggaan jih.\n16Ngon lagée nyan, meunyoe nyang keuneuk meudakwa keuhai nyoe, saboh sagai nyang jeuet lôn peugah na kheueh bah kheueh tanyoe meunan cit ngon jeumaáh-jeumaáh Allah nyang laén, umum jih na saboh keubiasaan lam jeumaáh; laén nibak nyan hana.\n17Keuhai nyang seulanjutjih nyoe, ulôn hana lôn pujoe gata. Gata meugumpôi tameuiébadat hana jipeuhase nyang gét, teuma nyang hana gét.\n18Phon-phon that na ulôn deungoe, bahwa bak teumpat-teumpat gata meugumpôi keu meuiébadat na golongan-golongan nyang saléng meulaén. Dan ulôn pike hana le meubacut na nyang beutôi haba nyan.\n19Keubiet ka siwajar jih jiteuka peupeucahan lamkawan gata, mangat deuh singoh soe-soe nyang ureuëng Kristen seujati.\n20Teuma bak watée gata meusapat, nyang gata peuna nyan kon Peujamé Tuhan.\n21Sabab watée pajoh bu, gata maséng-maséng gata meureupah tacok peunajoh teuh keudroe, sampoe na nyang hana meuteumé sapeue, seudangkan nyang laén sampoe án mabök.\n22Pakon meunan? Kon kheueh Gata na rumoh? Gata jeuet makheun dan tajieb ié nibak teumpat nyan! Atawa peu kheueh gata keuneuk tahina jeumaáh Allah dan gata peumalée ureuëng-ureuëng gasien? Peu kheueh nyang harôh ulôn peugah keu gata? Peu kheueh harôh lôn pujoe gata? Hana! Sagai-sagai ulôn hana lôn pujoe gata.\n23Sabab nyang lôn purunoe keu gata nyan, na kheueh nyang lôn teurimong nibak Tuhan keudroe: bahwa bak malam nyan watée Isa, Tuhan tanyoe jikhianat, Gobnyan laju geucok ruti,\n24dan óh ka lheueh geupeugah teurimong gaséh ubak Po teu Allah ateueh ruti nyan, laju geupriek-priek rutinyan ngon jaroe Gobnyan, óh lheueh nyan laju geupeugah, "Nyoe kheueh tuboh Lôn nyang teupeujôk keu gata. Peubuet kheueh lagée nyoe sibagoe gata ingat keu Lôn."\n25Meunan cit teuma óh ka lheueh habéh makheun, Gobnyan geucok piala ié anggô dan laju geupeugah, "Anggô nyoe na kheueh meujanji Allah nyang barô, teupeusah ngon darah Lôn. Tieb-tieb gata jieb nyoe, peubuet kheueh nyoe sibagoe taingat keu lôn."\n26Beutôi tieb-tieb gata pajoh ruti dan gata jieb ié anggô nyoe, gata peusampoe Tuhan ka maté, sampoe Gobnyan teuka lom teuma.\n27Ngon sabab nyan, ureuëng-ureuëng nyang jipajoh ruti Tuhan atawa jijieb ié anggô Tuhan ngon cara nyang hana beutôi, ureuëng nyan meudesya ubak Tuhan nyang ka geukeureubeuen tuboh dan darah Gobnyan.\n28Ngon lagée nyan, tieb-tieb ureuëng meuseuti jijak peureksa droe jih leubeh ilée, barô kheueh jeuet jipajoh ruti atawa jijieb ié anggô nyan.\n29Sabab meunyoe ureuëng jipajoh ruti dan jijieb ié anggô hana jipako bahwa peujamé nyan na hubongan ngon tuboh Tuhan, ureuëng nyan jimakheun dan jijieb ié keue jiteurimong huköm Po teu Allah ateueh droe jih keudroe.\n30Nyang kheueh sabab jih jai that lamkawan gata nyang sakét dan leumoh, dan na teuma nyang maté.\n31Teuma meunyoe tanyoe tapareksa droe tanyoe leubeh ilée, tanyoe hana teuma geuhuköm lé Po teu Allah.\n32Teuma meunyoe tanyoe geuhôi lé Allah, Gobnyan teuma geuseunuet tanyoe, mangat tanyoe bék keunong huköm meusajan-sajan ngon donya nyoe.\n33Ngon sabab nyan, Syedara-syedara lôn, meunyoe gata meusapat keu tamakheun nibak teumpat peujamé Tuhan, gata meuseuti saléng tamupreh-preh.\n34Meunyoe na nyang deuk, ureuëng nyan bah kheueh jipajoh bu ilée dirumoh jih. Meunyoe gata tapeubeuah hai nyoe, tieb-tieb gata peuna meusapat keu taiébadat hana teuma meuteumé huköman nibak Po teu Allah ateueh droe gata keudroe. Keuhai masa-alah-masa-alah nyang laén, ulôn peutrang ubak gata, meunyoe ulôn teuka singoh.


2 Raja-Raja - Aceh Bible - Old Testament / 2Kings-1\nÓh ka lheueh meuninggai Ahab raja Israel, nanggroe Moab laju jipeubeudôh beurontak ateueh Israel.\n2 Bak siuroe Raja Ahazia di Israel rhot nibak seuramoe tingkat ateueh meuligoe jih di Samaria, lé sababnyan gobnyan luka parah that. Lé sababnyan gobnyan laju geukirém sidroe keu jijak tanyong ubak Baal-Zebub, dewa banda Ekron di Filistin, peu kheueh gobnyan hase puléh atawa hana.\n3 Teuma malaikat TUHAN geuyue ubak Elia, nibak Tisbe, mangat geujak meurumpok ngon utosan-utosan Raja Ahazia nyan mangat geupeugah lagée nyoe, "Peu kheueh di Israel hana Po teu Allah sampoe gata keuneuk tajak ubak Baal-Zebub, dewa banda Ekron nyan?\n4 Jak peugah kheueh ubak raja bahwa TUHAN meufeureuman lagée nyoe, 'Gata hana puléh, gata teuma maté!' " Óh ka lheueh Elia seuleusoe geupeubuet peurintah TUHAN nyan,\n5 jiwoe kheueh utosan-utosan nyan ubak raja, lé raja laju geutanyong, "Pakon gata woe?"\n6 Awaknyan jijaweueb, "na sidroe ureuëng geujak meurumpok ngon kamoe, dan geuyuewoe kamoe mangat kamoe peutrok ubak Amphon bahwa TUHAN meufeureuman lagée nyoe ubak Amphon, 'Peu kheueh di Israel hana Po teu Allah, sampoe gata tajak lakée peutunyok ubak Baal-Zebub, dewa banda Ekron? Gata hana puléh, gata teuma maté!' "\n7 "Pakriban hi ureuëng nyan?" geutanyong lé raja.\n8 "Bajée jubah dan talo keuieng geuh kulét," jaweueb awaknyan. "O, nyan Elia!" jaweueb raja nyan.\n9 Lheueh nyan lé raja laju geuyue sidroe peuwira meusajan deungon na limong ploh droe aneuëk buah geuhnyan geujak droeb si Elia. Peuwiranyan geujak dan laju meurumpok deungon Elia teungoh geuduek ateueh saboh bukét. "Hei hamba Allah," kheun peuwira nyan, "raja geupeurintah gata treun!"\n10 "Meunyoe bit ulôn nyoe hamba Allah," jaweueb Elia, "bah kheueh apui jitreun nibak langét dan jitot sampoe habéh gata meusajan deungon aneuëk buah gata!" Watéenyan cit teuma jitreun apui dan laju jitot peuwira nyan meusajan deungon ban limong ploh droe aneuëk buah jih.\n11 Dan raja geuyue teuma sidroe peuwira nyang laén meusajan deungon limong ploh droe aneuëk buah jih. Awaknyan jijak meurumpok dan jipeugah ubak Elia, "Hei, hamba Allah, raja geuyue treun gata jinoenyoe cit teuma!"\n12 "Meunyoe ulôn nyoe keubit hamba Allah," jaweueb Elia, "bah kheueh apui jitreun dilangét dan jitot habéh gata meusajan deungon aneuëk buah gata!" Watéenyan cit teuma apui jitreun nyang teuka nibak Po teu Allah dan jitot habéh peuwira nyan meusajan deungon banlimong ploh droe aneuëk buah jih nyan.\n13 Lheueh nyan raja geukirém lom sidroe peuwira meusajan deungon limong ploh droe aneuëk buah jih. Peuwira nyan ji-ék ateueh bukét dan meunan ka trok dikeue Elia laju jimeuteuot sira jikheun lagée nyoe, "Peuamphon kheueh kamoe, ya hamba Allah! Neuweuh kheueh keu ulôn dan aneuëk buah ulônnyoe. Bék kheueh kamoe nyoe neupoh maté!\n14 Dua droe peuwira laén meusajan deungon aneuëk buah jih ka maté jipajoh lé apui nyang teuka di langét, teuma ulôn meulakée, neugaséh kheueh ulôn!"\n15 Watéenyan cit teuma geupeugah kheueh lé malaikat TUHAN ubak Elia, "Bék teumakot! Seutôt kheueh jihnyan tatreun di ateueh bukét nyoe." Lé sababnyan geutreun kheueh Elia meusajan deungon peuwiranyan ubak raja.\n16 Dan geupeugah lé Elia ubak raja, "TUHAN meufeureuman, 'Gata tayue ureuëng laén tajak lakée peutunyok ubak Baal-Zebub dewa banda Ekron sang-sang di Israel hana Po teu Allah nyang jeuet teumpat teumanyong. Lé sababnyan gata hana puléh, gata teuma maté!' "\n17 Dan maté kheueh Ahazia lagée nyang geufeureuman lé TUHAN meulalu Nabi Elia. Sabab Ahazia hana aneuëk agam, lé sababnyan Yoram syedara jih jeuet keu raja keugeunantoe geuh. Nyan na kheueh nibak thon nyang keudua watée keurajeuen Yehoram bin Yosafat, raja Yehuda.\n18 Kisah laén keuhai peue nyang jipeubuet lé Raja Ahazia na teucetet lam kitab Seujarah Raja-raja Israel.


Marit Ureuëng Ngui:Iqbalhafidh - Wikipèdia bahsa Acèh, ènsiklopèdia bibeuëh\nMarit Ureuëng Ngui:Iqbalhafidh\nAssalamu'alaikum, Iqbalhafidh. Kru seumangat, ka trôk neulangkah bak Wikipèdia bahsa Acèh!\nBèk tuwö sit neutuléh bacut bhaih droeneuh bak Ureueng ngui:Iqbalhafidh, laman profil droeneuh, mangat kamoe jeuet meuturi ngön droeneuh.\nNaval Scene (bicara) 20 Buleuën Limong 2012 15.48 (UTC)\nPeue haba Pak? Seu'u that ate lon ka na ureueng baro bak Wikipedia Bahsa Aceh nyoe. Alhamdulillah that droeneuh sidroe guree bak SMU favorit di Aceh. Mudah-mudahan jeuet le neuteumuleh ngon neupeuturi WpBA nyoe bak aneuk murid droeneuh. Saleuem..\nPajan jeuet tameurumpok sigo Pak? :) -- Si Gam (peugah haba) 20 Buleuën Limong 2012 19.10 (UTC)\nFB lon tuwan na bak lonmnb@yahoo.com. FB droeneuh peue Pak? -- Si Gam (bicara) 13 Buleuën Lapan 2012 08.53 (UTC)\nGeurumpök nibak "https://ace.wikipedia.org/w/index.php?title=Marit_Ureuëng_Ngui:Iqbalhafidh&oldid=59011"\nTerakhir diubah pada 13 Buleuen Lapan 2012, pukul 15.53


Brasil nakeuh saboh neugara nyang na di kawasan Amirika Seulatan. Nanggroë nyoe nakeuh saboh nanggroë nyang gasien, umomjih masyarakat di nanggroe Brazil ureueng pula kupi, la'én nibak nyan di nanggroë Brasil nyan le that lahé ureueng-ureueng nyang caröng meu'en bhan sampoë le ureueng kaya lam nanggroe nyan rata-rata awak meu'en bhan.\nKawasan Timu La'ot\nPeuta siyasat Brazil, peuleumah beunagi meunurot nanggroe beunagi ngon kawasan.\nPortal Brasil (Bahsa Portugéh)\nPortal Brasil (Bahsa Inggréh)\nAlagoas nakeuh saboh nan-nan nanggroë beunagi Brasil.\nNanggroë-nanggroë nyang rôh lam wilayah Amirika Seulatan nakeuh:\nCentro Federal de Educação Tecnológica Celso Suckow da Fonseca (Cefet-RJ) nakeuh saboh universitas nyang teuduëk di Rio de Janeiro, Bahia, Brasil. Universitas nyoë geupeudöng bak thôn 1917.\nCentro Federal de Educação Tecnológica de Minas Gerais (Cefet-MG) nakeuh saboh universitas nyang teuduëk di Belo Horizonte, Minas Gerais, Brasil.Universitas nyoë geupeudöng bak thôn 2010.\nCuiabá nakeuh saboh banda di seulatan Brasil.\nCuritiba nakeuh saboh banda di seulatan Brasil.\nInstituto Federal da Bahia, (IFBA) nakeuh saboh universitas nyang teuduëk di Salvador, Bahia, Brasil. Universitas nyoë geupeudöng bak thôn 1910.\nPorto Alegre nakeuh nang nanggroe ngon banda paleng rayek di nanggroe beunagi Rio Grande do Sul, Brasil.\nRio de Janeiro nakeuh nang nanggroe di Brasil.\nSalvador atawa São Salvador, Salvador de Bahia, Salvador da Bahia nakeuh nang nanggroe neugara bagian Bahia, Brasil.\nSão Paulo nakeuh salah saboh banda rayek nyang na di neugara Brasil.\nUniversidade FUMEC (Universidade Fundação Mineira de Educação e Cultura, FUMEC) nakeuh saboh universitas nyang teuduëk di Belo Horizonte, Minas Gerais, Brasil. Universitas nyoë geupeudöng bak thôn 1965.\nUniversitas Federal Bahia\nUniversitas Bahia (Universidade Federal da Bahia, UFBA) nakeuh saboh universitas nyang teuduëk di Salvador, Bahia, Brasil. Universitas nyoë geupeudöng bak thôn 1946.\nUniversitas Minas Gerais (Universidade Federal de Minas Gerais, UFMG) nakeuh saboh universitas nyang teuduëk di Belo Horizonte, Minas Gerais, Brasil. Universitas nyoë geupeudöng bak thôn 1927.\nUniversitas Federal Recôncavo Bahia\nUniversitas Recôncavo da Bahia (Universidade Federal do Recôncavo da Bahia, UFRB) nakeuh saboh universitas nyang teuduëk di Cruz das Almas, Bahia, Brasil. Universitas nyoë geupeudöng bak thôn 2006.\nUniversitas Feira de Santana (Universidade Estadual de Feira de Santana, UEFS) nakeuh saboh universitas nyang teuduëk di Feira de Santana, Bahia, Brasil. Universitas nyoë geupeudöng bak thôn 1976.\nUniversitas Nanggroe Minas Gerais\nUniversitas Minas Gerais (Universidade do Estado de Minas Gerais, UEMG) nakeuh saboh universitas nyang teuduëk di Belo Horizonte, Minas Gerais, Brasil. Universitas nyoë geupeudöng bak thôn 1989.


Partai Keadilan Sejahtera - Wikipèdia bahsa Acèh, ènsiklopèdia bibeuëh Wiki Basa Acèh 2022 - Study in China\nTeunuleh nyoe ban bacut geuteujeumah nibak basa Indonesia.\nPartai Keadilan Sejahtera (PKS), seugolom nyoe Partai Keadilan (PK), nakeuh saboh peureuté politik nyang meubasis Islam di Indônèsia. PKS geupeudong di Jakarta bak uroë 20 buleuën peuët thôn 2002 (atawa 9 uroë Jumadil 'Ula thôn 1423 H). Peureuté nyoe nakeuh seunambông nibak Partai Keadilan (PK) nyang geupeudong di Jakarta bak uroë 20 buleuën tujôh thôn 1998 (atawa 26 uroë buleuën Molôd phôn thôn 1419 H). Ahmad Syaikhu nakeuh Presiden PKS nyang jinoe.\nGeurumpök nibak "https:https://www.duhoctrungquoc.vn/wiki/index.php?lang=ace&q=Partai_Keadilan_Sejahtera&oldid=136510"\nTerakhir diubah pada 7 Buleuen Duwa Blaih 2021, pukul 17.49\nPartai Keadilan Sejahtera (PKS), seugolom nyoe Partai Keadilan (PK), nakeuh saboh peureuté politik nyang meubasis Islam di Indônèsia. PKS geupeudong di Jakarta bak uroë 20 buleuën peuët thôn 2002 (atawa 9 uroë Jumadil \_'Ula thôn 1423 H). Peureuté nyoe nakeuh seunambông nibak Partai Keadilan (PK) nyang geupeudong di Jakarta bak uroë 20 buleuën tujôh thôn 1998 (atawa 26 uroë buleuën Molôd phôn thôn 1419 H). Ahmad Syaikhu nakeuh Presiden PKS nyang jinoe.\nÔn nyoe seuneulheueh geupeusaneut bak 7 Buleuen Duwa Blaih 2021, poh 17.49.


Ketua GAMS Bireuen: Ta Dukông Fatwa MPU Keu Maslahat Generasi Ukeu - NASAJA BERITA\nHome › Aceh › fatwa › GAMS › MPU › PUBG\nKetua GAMS Bireuen: Ta Dukông Fatwa MPU Keu Maslahat Generasi Ukeu\nNasaja Berita – Bireuen, Lawét nyo teungöh brat that karu ureung Aceh, teurutama nyang muda-muda bahaih masalah fatwa MPU teukaét ka geupeuhareum game PAPJI (PUBG) dan nyang saboh model deungön nyan.\nBah pih Aceh padahai jithèë lé donya meunyo keu masalah fanatik keu Teungku dan Ulama, kalinyoe abéh meuchokolo dum kiraju. Leupah ramé aneuk.muda nyang jiteujeut peukabèh fatwa dan jiteunak ulama bak pesbuk, inseutagram sampoe 'an bak statuih WA. Asai na pat teumuléh, jitakat saja neikiraju. Nyang bela pih hana kureung, beurangkaban ji tém meudöng bela ulama.\nSalah sidroe aktivis muda dari Kabupaten Bireuen, M Ilham Sakubat pih ikôt meukomentar teukaét fatwa MPU. Komen adoe teuh nyan hana panyang-panyang that.\nTeuman nyang inti jih fatwa Ulama MPU harus ta dukung saban-saban. Ilham.yakin that nyang bahwa MPU watè geu fatwakan saboh-saboh hukom teuntè ka awai geukaji dan geuteliti teukaét hal nyan.\nKetua GAMS (Gerakan Aneuk Muda Sosial) wilayah Bireuen nyo pih ji pakat aneuk muda terutama jih, untuk hormati fatwa ulama. Bék meuka jungkat keueng keu ureung tuha, apalagi MPU nyan majeulieh teumpat meusapat para Ulama nyang na di Aceh. Seureuta para ahli laé nyang meuphôm dan ahli di bideung nyan.\nBak ujông jisampaikan lé Ilham, "Ci kalön rata sagoe jinoe, aneuk muda bahkan nyang manyak-manyak mandum laloe ngön game. Bahkan na nyang hana ji padoli lé keu pendidikan dan masa depan. Nyan harus seugera tasadari dan ta atasi beursama-sama." Kheun aneuk muda meutuwah nyan.\nMeunan lah aneuk muda Aceh. Nyan ka meuhie aneuk muda na piké keu generasi ukeu.\n0 Response to "Ketua GAMS Bireuen: Ta Dukông Fatwa MPU Keu Maslahat Generasi Ukeu"


Ureuëng Bonan - Wikipèdia bahsa Acèh, ènsiklopèdia bibeuëh\n(Geupupinah nibak Sukèë Bonan)\nSukèë Bonan atawa Bao’an (保安族; pinyin: bǎoān zú) nakeuh saboh sukèë nyang tinggai bak propinsi Gansu ngon Qinghai siblah barat barôh China. Bileuëng sukèë nyoe kureuëng leubèh 17.000 droë sagai (bileuëng thôn 2000 nakeuh 16.505 droë), nyang nakeuh sukèë deungon bileuëng paleng niët keu tujôh di 56 boh sukèë nyang geupeusah lé kuwasa Rèpublik Rakyat China. Sukèë Bonan geumarit ngon bahsa Bonan nyang geutamong ai bahsa Mongol. Sukèë nyoë leupah le nyang meu'ugama Islam. Sukèë Bonan nyang tinggai di Qinghai meula’én bacut bahsa jih deungon nyang tinggai di Gansu. Bahsa Bonan Qinghai na meucawoë peungarôh bahsa Tibet, meula’én deungon bak Gansu nyang meucawoë peungarôh bahsa China.\nèndatu sukèë nyoë lam haba nyang ka yém nakeuh teuntra Muslém Mongol nyang geuyuë jaga bak Qinghai watèë masa Yuan atawa Ming deungon nyang dudoë geupinah u Gansu bak masa Manchu (Qing) watèë Raja Tongzhi geumat kuwasa (1862-1874). Sukèë nyoë meuhubông paléng thoë deungon sukèë Mongol ngon Dongxiang.\nAdat Reusam[andam | andam nè]\nAdat reusam sukèë Bonan na teuba reusam sukèë Dongxiang deungon sukèë Hui. Hai nyoë jeut ta nging nibak bajèë sukèë nyoë nyang na deuh peungarôh sukèë Tibet, Hui, ngon Dongxiang nyang meucawoë. Inong sukèë Bonan nyang ka meukawén geungui ija itam keu geutôp ulèë, nyang goh meukawen geungui ija ijô bak ulèë. Awak agam Bonan geungui kupiah itam atawa putéh, leuhnyan geungui cit bajèë jakèt putéh.\nSikin nyang geupeugèt lé sukèë Bonan hayeu sabab sikin jih kreuh ngon rupajih lagak. Sukèë nyoë meuhareukat deungon geupeugèt ngon geumeukat sikin nyoë, sira geupeulara meunatang ngon geumeulampoh atawa blang.\nSaboh kawom ubeut sukèë Bonan nyang tinggai bak propinsi Qinghai leubèh le nyang meu'agama Budha, la’én nibak keulompok nyan mandum meuagama Islam. Nibak mandum bileuëng sukèë nyan nyang meu'agama Islam bileuëng jih ji’ôh leubeh jai nibak nyang Budha.\nGeurumpok nibak "https://ace.wikipedia.org/w/index.php?title=Ureuëng_Bonan&oldid=105280"\nMieng nyoe seuneulheueh geuandam bak 17 Buleuën Siblaih 2017, poh 15.09.


Haba Meutuleh | Meuheut Merdeka, Peuyum Droe Sibagoe Bansa!\n“‘oh lheueh nyan ureueng nyan (Malik, Zaini, dan Nur Djuli) geutanyong pakriban peundapat lon teuntang peukara nyan, dan lon peugah bak ureueng nyan lon han jeuet bi peundapat sapeue le.” – Damien Kingsbury\nDamien Kingsbury nakeuh sidroe ureueng Australia nyang jeuet keu peunasehat GAM yoh na peurundingan Helsinki nibak thon 2005. Kingsbury, meunan chit William Nessen, sampoe ‘an uroe nyoe mantong han dibi izin untok tamong u nanggroe Indonesia, salah saboh sabab jih nakeuh keuteurlibatan ureueng nyan dalam peurjuangan GAM.\nNan Damien Kingsbury chit hana that taturi le geutanyoe ureueng Acheh. Beuthat pih meunan, droe geuh sebetoi jih that teurlibat seucara langsong dalam peurjanjian Helsinki. Dudoe yoh masa-masa akhe peurundingan, droe geuh hana le seunang deungon asoe nibak MoU Helsinki lam peukara TNI, teuma jinoe droe geuh ka hana meukeunong le chit ngon parte Malik Mahmud.\nTulesan nyoe ulon tuleh sabab lon kalon peuranan Damien Kingsbury (ureueng internasional) nakeuh that rayek dalam peurjuangan GAM yoh masa di Helsinki. Sabab nyan keuh, seujarah nyan beujeuet keu peulajaran keu geutanyoe teuntang arti nibak beunantu ureueng ‘international’ dan pakriban cara tacok manfaat dari beunantu ureueng nyan.\nTulesan nyoe Insya Allah akan lon peugot dalam meupadum boh artikel nyang lam tiep-tiep artikel akan lon bahaih saboh-saboh peukara nyang lon rasa peunteng dan patot geuteupeue le ureueng rame. Untok artikel keu phon, lon keumeung tuleh seujarah Damien Kingsbury jeuet keu peunasehat GAM.\nMeunurot Kingsbury, droe geuh phon that geumeuturi ngon ureueng-ureueng GAM dari buet peuneulitian droe geuh teuntang teuntra Indonesia. Kingsbury chit that geuturi le masyarakat donya sibagoe salah sidroe ureueng nyang anti keu politek teuntra Indonesia. Meunurot droe geuh keudroe, sampoe ‘an jinoe pih gop nyan mantong yakin bahwa TNI nyan nakeuh salah saboh institusi nyang korup dan brutal nyang hana patot roh dalam donya politek nyang takheun manosiawi dan demokratik. Meunan keuh geurasa teuntang hubongan droe geuh deungon GAM yoh masa phon geumeuturi nyan, musoh nibak musoh droe geuh nakeuh rakan geuh, atawa lam basa Inggreh takheun, “the enemy of my enemy is my friend.”\nHubongan Kingsbury deungon GAM yoh masa nyan, maken si-uroe nakeuh maken toe laju, seuhingga nibak thon 2001 gop nyan geuteumeueng keuseumpatan untok meurumpok ngon pasukan GAM pimpenan Teungku Jamaica lam uteuen Acheh. Teuma ‘oh lheueh geujak kunjong pasukan Teungku Jamaica nyan, ureueng GAM laju geubi keupeurcayaan nyang maken rayek keu si Kingsbury nyoe. Meunan keuh dudoe, nibak akhe buleuen siploh thon 2004, peumimpen GAM di Swedia geu-undang Kingsbury untok meurumpok ngon ureueng nyan di Stockholm, Swedia.\nNa peukara-peukara nyang that meunarek untok tateupeue yoh watee Kingsbury meurumpok ngon pimpenan GAM yoh masa nyan. Kingsbury geupeugah, bahwa watee geumeurumpok deungon pimpenan GAM, ureueng nyan hana that le geumeuceukot teuntang ideologi Acheh Mardehka dan pakriban cara ureueng nyan keuneuk peujak buet peumardehka Acheh. Meulaenkan, leubeh le geumeuceukot teuntang buet peumakmu/peusijahtra rakyat Acheh dan buet peuseulamat hase bumoe Acheh deungon cara peumeukleh droe (Acheh) dari Indonesia. Teuma meunurot Kingsbury, meunyo chit keuneuk peuseulamat hase bumoe mantong, nyan hana payah tamuprang (mardehka) pih jeuet chit. Yoh masa nyan keuh Kinsbury geuthee bahwa na keumungkinan GAM akan geupeugot keuseupakatan ngon Indonesia.\n“Assuming the goal was to improve the lives of the people of Aceh by altering their relationship with Jakarta, and not separatism for its own sake, it became possible to consider alternative approaches to ending the conflict.”\n“Meunyo takheun tujuan jih nakeuh untok tapeumakmu udep rakyat Acheh deungon cara ta-ubah hubongan deungon Jakarta, dan kon bit-bit untok peumeukleh (peumardehka) Acheh keu droe, maka ka teuntee jeuet tamita cara laen untok tapeupiyoh konflik.”\nMantong lam rapat nyoe chit, peumimpen GAM teuma geupeutroh haba bak Kingsbury bahwa ureueng nyan ka na meuhubong ngon pihak Indonesia teuntang keumungkinan untok meuduek runding lom, dan sira geutanyong, peue keuh Kingsbury na jeuet geubantu beurangkapeue ntreuk meunyo na jadeh geupeugot peurundingan nyan? Teuma bak watee nyan keuh laju ka na pakat dari Kingsbury untok jak bantu GAM dan seucara hana resmi ka jeuet droe geuh keu peunasehat GAM.\nDudoe, undangan reusmi untok peungon peumimpen GAM sibagoe peunasehat dalam rapat Helsinki pih trok bak jaroe droe geuh bak akhe buleuen sa thon 2005. Beuthat pih meunan, undangan reusmi dari CMI (Crisis Management Initiative, organisasi nyang peugot acara duek pakat Helsinki) keu GAM dan pihak Indonesia untok jak meurunding di Helsinki nyan ka teupeuteubiet dari tanggai 24 buleuen 12 thon 2004 kon (dua uroe sigohlom teuka bala geumpa dan tsunami u Acheh).\nMeunan keuh calitra Prof. Damien Kingsbury dari Australia jeuet keu Peunasehat Peurwakilan GAM dalam peurundingan Helsinki nibak thon 2005.\nDari fakta seujarah nyoe, na keusimpulan-keusimpulan nyang jeuet tatuleh nakeuh:\nnibak akhe buleuen siploh 2004 (dua buleuen sigohlom teuka bala geumpa dan tsunami u Acheh), politek luwa nanggroe GAM pimpenan Malik Mahmud chit ka kon le untok peudong Nanggroe Acheh meulaenkan untok peuseulamat ubena hareuta deungon daleh untok “peumakmu rakyat”.\npeumimpen GAM dimuyup koasa Malik Mahmud hana keumampuan untok peubuet buet diplomasi luwa nanggroe. Kon lagee almarhum Teungku Hasan dan ureueng-ureueng toe droeneuh nyan nyang ka awai geupeucat le Malik, nyang mampu geupeuyakin ureueng luwa bahwa peurjuangan bansa Acheh nakeuh buet nyang mutlak sibagoe buet peudong deelat bansa nyang ka leubeh awai mardehka nibak dum bansa laen lam donya, nyang ka dipeuprang le Beulanda, dan dudoe ka dijajah le Indonesia. That sayang, peumimpen GAM dimuyup Malik Mahmud hanya mampu geupeuyakin peunasehat droe geuh bahwa peurjuangan bansa Acheh nakeuh peurjuangan jak peuseulamat hareuta, chit peureuseh lagee nyang deuh takalon jinoe geupeubuet buet di Nanggroe teuh nyoe.\npeunasehat GAM ka geuteurimong haba nyang salah teuntang ideologi peurjungan bansa Acheh dan ka teuntee geujak lam peurundingan deungon peumikiran nyang salah chit. Ka lagee ureueng teungeuet geubi bu, ureueng deuek geubi bantai, meunan keuh buet sidroe-droe ureueng meunyo hana meuphom keuadaan nyang seubeutoi jih.\npeurundingan Helsinki geupeuphon kon keuh sabab na troh bala geumpa dan tsunami u Acheh. Jeu-oh uroe sigohlom nyan, rancangan untok peugot peurundingan nyan ka lheueh geupeujak. TSUNAMI ka geupeungui sibagoe alat untok peulikot tanggong jaweueb droe geuh (pimpenan GAM) ateuh bansa Acheh nyang ka geumeujuang meuploh-ploh thon untok geupeudong deelat Nanggroe endatu geuh.\nMeunan keuh saboh lapeh seujarah bansa geutanyoe Acheh. Tulesan nyoe Insya Allah akan meusambong lom ukeue teuntang keuteurlibatan Kingsbury dalam peurundingan Helsinki. Untok jinoe ka jeuet tateupeue dilee pakriban calitra Kingsbury nyan jeuet keu peunasehat GAM. Teuma, lon lakee komentar dari ureueng droe neuh mandum nyang na neubaca tulesan nyoe, beujeuet keu bahan diskusi geutanyoe.\nSumber:Peace in Aceh, A Personal Account of the Helsinki Peace Process, oleh: Damien Kingsbury.\nGeunaseh:Keu rakan nyang na di Singapore nyang ka neutem bloe buku-buku teuntang Acheh keu lon. Thank you very much.\nDarussalam, 27 Agustus 2012\nKeu Bansa Acheh nyang mantong geumeuseutia keu perjuangan Acheh Merdeka:\nUroe nyoe, meubagoe cap ka diboh keu geutanyoe le ureueng droeteuh nyang ka na dimuyup koasa musoh. Meubagoe fitnah dan propaganda hana piyoh-piyoh dipeutroh untok dipeugadoh perjuangan mulia bansa Acheh.\nBeuthat pih meunan, teumeulakee bak geutanyoe mandum – bek tasurot le meusijeungka. Beutatem dong meuglong lagee teupula.\nBeutatem teumuleh haba nyang beuna, seujarah nyang beuna, bak beurangkapeue media – sabab dumpeue nyang tatuleh nyan akan teukeubah trok ‘an dudoe. Beuthat pih ureueng droe teuh keudroe jinoe hana dipeureumeuen atawa hana dipateh peue nyang tatuleh nyan, bek sagai-sagai geutanyoe weuh dan beungeh. Sabab ukeue, InsyaAllah, ureueng geutanyoe akan leubeh carong nibak ureueng geutanyoe jinoe – dan bak masa nyan keuh akan geumita keulai kebenaran. Meunyo geutanyoe han tatem teumuleh dan han tatem keubah seujarah droeteuh nyang beuna lagee na, maka generasi ukeue pih akan sesat dan perjuangan han akan meusambong.\nSaleuem Perjuangan Acheh Merdeka,\nTulesan go nyoe nakeuh tanggapan ulon tuwan ateuh teunuleh nibak Tgk. Omar Puteh bak online group – IASCF. Geutuleh le droeneuh nyan:\n“Motto: Perjanjian Persepahaman Damai: MoU Helsinki, Findlandia, 15 Agustus, 2005 adalah sebagai tanggung jawab warisan, bagi masyarakat Achèh, khususnya di Achèh dan seluruh dunia pada umumnya!”\nNarit nyoe, kayem that tadeungo lheueh diteken MoU Helsinki. Narit nyoe bak hi tadeungo ka jeuet keu peumaksaan – intimidation – keu ureueng geutanyoe, masyarakat Acheh, untok tajaga konflik seunjata nyang ka dipeupiyoh nyang ka tarasa jinoe. Peumaksaan nyoe hana patot dipeudong ateuh bansa Acheh, sebab tiep-tiep bansa na hak untok dipeuteuntee nasib droe jih nyang hana sesoai deungon buet peumaksaan nyang teumeukeusud diateuh.\nDimuyup nyoe nakeuh beunalah nyang lon kirem bak Online Group IASCF, beujeuet keu bahan pikeran geutanyoe masen-masen. Komen nyang jroh dan beunalah deungon budi bahsa nyang got dari ureueng droeneuh mandum that ulon tuwan peuyum.\nTgk. Omar Puteh, NEUBACA!!!\nPane neuteumeung motto nyang neutuleh nyan? Tulong neupeujeulaih beutrang bek sampoe motto nyoe jeuet keu narit nyang hana mupat asai dan dudoe jeuet keu narit untok peupicah-blah bansa Acheh.\nPakon bak motto-nyan meuteuntee that meutuleh MoU sibagoe tanggong-jaweueb masyarakat Acheh? Peue keuh masyarakat Acheh sidroe nyang teumeuceukot dalam MoU nyan – peue keuh masyarakat Acheh nyang teken MoU nyan?\nTgk. Omar Puteh nyang neupeucarong-carong droe,\n“Keterwakilan” masyarakat Acheh dalam duek pakat di Helsinki nyan – deungon hase MoU – pih, mantong jeuet tapeugot keu saboh peukara. Peue lom meunyo na sidroe-droe ureueng nyang keuneuk peuteuntee tanggong-jaweueb untok peudong dan peujak MoU nyan bak jaroe masyarakat Acheh.\nNeukalon keulai le droeneuh nyang budiman,\n1. Na dua blah pihak nyang meukonflik nyang teumeuceukot dalam MoU nyan,\n“The Government of Indonesia (GoI) and the Free Aceh Movement (GAM) confirm their commitment…” (Preamble MoU Helsinki).\nSeucara jeulaih meutuleh disinoe, mandua blah pihak – nakeuh GoI dan GAM – dipeunyata komitmen jih.\nNakeuh narit “BULLSHIT” – ek leumo, meunyo neukheun MoU nyan sibagoe tanggong-jaweueb masyarakat Acheh, meunyo pihak-pihak nyang peunyata komitmen keudroe hana dipeudeuh tanggong-jaweueb droe jih meu-ube seuma ateuh sipeue-peue nyang ka dipeunyata dalam MoU nyan!!!\n2. Credibility pihak nyang teken untok peudong asoe MoU,\nPeukara credibility – sifeut jeuet teupeucaya dari ureueng nyang teken MoU nakeuh peukara nyang paleng peunteng dalam sinambong buet MoU. Sifeut nyoe keuh nyang jeuet keu-jaminan bagi masyarakat bahwa mandua blah pihak akan dipeudong buet lagee nyang ka dimeujanji.\nThat sayang teuh hai, Tgk. Omar Puteh. Sipai nyan, nyang utama, kon keuh saboh Nanggroe atawa saboh pemerintahan nyang na sifeut jeuet teupeucaya. Meu-ulang go ka geutanyoe, bansa Acheh, dipeungeut le Nanggroe sinambong buet Penjajah Beulanda nyan. Peukara nyoe hana pat bantah, kecuali bagi ureueng-ureueng nyang bangai.\nTeuma ulon tuwan rasa kiban got pih GAM – bek payah tameupake peukara peue keuh petinggi GAM nyan jeuet tapeucaya atawa han – meunyo saboh pihak mantong, nakeuh sipai, han jeuet tapeucaya, ka teuntee MoU nyan han jeuet tapeugot sibagoe teumpat tamumat nyawong bansa Acheh.\nMeunan keuh, “NONSENSE”- haba soh – meunyo tapeugot peurintah keu masyarakat Acheh untok geutanggong-jaweueb buet peudong MoU, seumentara tateupeue paleng kureueng na saboh pihak meukaet nyang han jeuet tapeucaya!!!\n2. Status hukom MoU,\nMemorandum of Understanding, narit nyoe chit that hayeue bak tadeungo le geutanyoe ureueng gampong nyang hana tateupeue sapeue peukara hukom – peue keuh hukom pa’i, peue lom hukom internasional. Bahkan nibak ladom ureueng geutanyoe, lagee droeneuh Tgk. Omar Puteh, MoU nyoe ka jeuet tapeugot sibagoe hukom paleng lambong teumpat ta-ikat taloe perjuangan Nanggroe geutanyoe, Acheh Merdehka.\nSep that sayang teuh, Tgk. Omar Puteh, Memorandum of Understanding nyan kon keuh sipeue-peue nyang hayeue meunyo tameuceukot dalam hukom internasional. MoU Helsinki kon keuh sipeue-peue nyang meu-ikat seucara hukom, kon keuh sipeue-peue nyang jeuet taba bak Mahkamah sibagoe bukti untok tahukom saboh-saboh pihak. Seudang kan geutanyoe chit ka tateupeue, lagee nyang ka teupeujeulaih diateuh nyoe, bahwa paleng kureueng na saboh pihak meukaet dalam MoU Helsinki nyoe nyang han jeuet tapeucaya. Ditamah lom, MoU nyan keudroe hana ikatan hukom sapeue. Peue keuh ek ditamong lam utak droeneuh, Tgk. Omar Puteh, untok neubi tanggong jaweueb bak masyarakat Acheh untok peudong dan peujak perjanjian nyang lagee nyan rupa?\nMoU Helsinki kon keuh saboh perjanjian internasional nyang diangkee le U.N. Seudang kan meunurot hukom sipai keudroe, mantong le peukara-peukara nyang hana jeulaih teuntang sifeut-sifeut perjanjian nyang diangkee sibagoe perjanjian internasional dan nyang hana.\nMoU seucara umum, nakeuh beuntok formal dari ‘gentlemen words’ – narit ureueng agam. Ceunto paleng sederhana jih:\nSi Pulan: “Hai Pulen, jak tajak meulaot ngon lon uroe nyoe. Sikhan nibak laba tabagi dua.”\nSi Pulen: “Jeuet Pulan, hai. Jak teuk tajak jinoe.”\nSi Pulan dan Si Pulen mandua ka saboh pakat untok jijak meulaot dan laba dari meulaot akan dibagi dua. Keuseupakatan ureueng nyoe dua takheun, ‘gentlemen words’ – narit ureueng agam. Si Pulen yakin Si Pulan akan dipeudong narit nyang dimeujanji, meunan chit Si Pulan yakin Si Pulen akan dipeudong narit nyang dimeujanji.\nTeuma dudoe, na laba 100 ribee. Si Pulan jibi 10 ribee keu Si Pulen kon lagee dimeujanji awai. Peue keuh Si Pulen jeuet jak bak polisi atawa Mahkamah lakee peng 40 ribee treuk? Han jeuet, sabab gentlement word – narit ureueng agam – nyan hana meu-ikat seucara hukom, meulaenkan seucara moral dan agama. Si Pulan nakeuh ureueng nyang hana moral dan akan diteurimong beunalah dari Poteuh Allah Ta’ala.\nMaka, Tgk. Omar Puteh nyang teungoh neuduek-duek mangat di Eropa, nakeuh peukara nyang ‘IRRATIONAL’ – han ditamong lam akai, meunyo tapeuwareh MoU, nyang hana keukuatan hukom sapeue, keu aneuk-cuco bansa Acheh untuk dipeudong Nanggroe Acheh nyoe!!!\nKeusimpulan ulon tuwan:\nKeu phon, han mungken Almarhum Wali Nanggroe Hasan DiTiro, nyang carong dalam hukom dan politek internasional, Neubi amanah dan Neubi tanggong-jaweueb keu masyarakat Acheh untok peudong MoU Helsinki nyang hana ikatan hukom sapeue nyang jeuet keu senjata bansa Acheh meunyo na saboh-saboh pihak nyang akan seumeungeut, seumulet, ataupun khianat keu bansa Acheh.\nKeu duwa, ureueng sekaliber Droeneuh nyan, nyang geutu’oh cara peubedoh keulai Ideology Acheh Merdeka meunurot hukom international deungon landasan hak tiep-tiep bansa untok peuteuntee naseb keudroe – self determination, han akan mungken geupeugadoh hak nyan deungon geupaksa masyarakat Acheh untok geuteurimong MoU Helsinki, peue lom untok geupaksa masyarakat Acheh untok tundok dalam saboh partai lokal, PA.\nDan nyang kheu lhee, ka teuntee na saboh golongan ureueng Acheh nyang dipeucarong-carong droe jih dan ka dingui nan Almarhurm Wali Nanggroe Hasan DiTiro untok keupeuntingan golongan dan keluarga droe jih. Beuthat pih dipeungui nan Almarhum Wali, tapi buet golongan nyoe kon tandengan nibak buet Almarhum Yang Mulia – peue keuh rhot sagoe politek, teumuleh, informasi, dan ilmee.\nBuet dari golongan nyoe, han tom diangkee dan dipeudong cara duek-pakat sare bansa Acheh – sabab golongan nyoe han sep ilmee untok diduek dalam saboh-saboh diskusi. Meunan keuh lahe buet peucat seumeucat, kop seumeukop, bahkan buet poh seumeupoh, sare bansa Acheh keudroe-droe. Buet-buet nyoe dipeuphon dari bansa Acheh nyang na diluwa Nanggroe, Eropa dan Malaysia, dan watee lheueh MoU ka troh buet nyoe u Acheh.\nPeusan ulon tuwan keu bansa Acheh: kon tanggong-jaweueb geutanyoe untok tapeudong dan teupeujak MoU Helsinki nyan, meulaenkan hak geutanyoe untok tateurimong poin-poin MoU nyan teupeudong dan teupeujak lagee nyang ka dimeujanji dan hak geutanyoe chit untok tatulak MoU nyan meunyo mandua blah pihak hana diniet na hak-hak ureueng Acheh. Hak bansa Acheh keuh untok peuteuntee naseb bansa Acheh ukeue. Beurangkasoe ureueng atawa golongan dan beurangkapeue daleh nyang dingui untok jak paksa dame MoU sibagoe tujuan akhe nibak perjuangan bansa Acheh, maka ureueng nyan ka dilanggar hak bansa Acheh untok peuteuntee naseb droe – self determination.\nMundzir bin Muntasir.\nfrom → MoU Helsinki\nKuta raja – Malam nyoe, ulon tuwan ka lon peugot saboh peunutoh bahwa ulon tuwan akan lon peugot saboh blog untok lon keubah mandum tulesan-tulesan lon teuntang Aceh. Tulesan-tulesan nyan ntreuk hana mesti meubentok artikel nyang leungkap, tapi jeuet chit dalam beuntok komen singkat ateuh saboh-saboh peukara nyang lon rasa peunteng dan patot diteupeue le ureueng rame.\nMeunan keuh, blog nyoe – habameutuleh.wordpress.com, ulon tuwan peugot. Pikeran dan sokongan nyang got dari ureueng droeneuh mandum that ulon tuwan peuyum.


Karu Ngon Pak Waki, Shabela Ka Geupeu-ek Laporan Bak Peulisi - NASAJA BERITA\nHome › Aceh › Aceh Tengah › bupati › gayo\nKaru Ngon Pak Waki, Shabela Ka Geupeu-ek Laporan Bak Peulisi\nNasaja Berita - Takengon | Bupati Aceh Tengah, Shabela Abubakar meunurot nyang ka geupeugah keudroe geuh, bak tanggai 27 Mei 2020 baroesa, lam uroe raya kalheuh geu peu ek laporan keudeh bak kanto peulisi teukaet kasuih gobnyan ngon pak waki geuh Firdaus, S.KM.\nApa hana that meuteupu sit pu kasuih ureueng nyan dua geuh. teuman lam puasa uroe nyan na ta deungo bak koran nyang bahwa dua geuh brat that karu ka. Adak bak radio na sit jituleh nyang bahwa pak Waki geujak ancam pak Bupati. Pu keuh nyan haba meuayang atawa keubiet sit ka geurencana beujeut keu keujadian, nyan hana jilapor le intelijen Bageudad masa nyan.\nBeuklam teungoh malam, Rabu 3 Juni 2020, rupajih na awak wartawan nyang tanyong bak Pak Bupati. Dan geupeugah le Pak Bupati Shabela nyan,"Dasar lon peu ek laporan seubab jiancam jikeuneuk poh mate lon le Firdaus."\nTeuman le Shabele teutap geuapresiasi sit pu nyang ka geubantu le pak Plt Gubernur Aceh, Nova Iriansyah, untuk peutenang droe siat nyoe. Meunyo kheun awak nyoe di lua nanggroe, cooling down. Teuman di geutanyoe hanjeut that takheun meunan. Takot salah kheun lagee lhokdon baroesa jeh. Rap rata sagoe salah tuleh neukiraju nah.\n“Lon baro kucabot laporan nyan meunyo ka jeulaih na perdamaian. Damee lam artian hana syarat sapu nah. Dan beu jilakee meu'ah bak lon lewat media." kheun Pak Bupati nyan.\nMemang meunurot Apa nyang nan jih damee sit meunan. Pu syarat-syarat sare. Ka lagee MoU Helsinki keudeh, syarat nyoe jeh, ban keujadian ka kon meunoe dan kon meudeh. Tapi ka meunan. teuman kon hanjeut ta keurija. That geup'uep daih biet.\n“Lheuh nyan eunteuk baro ta peubereh suecara adat. Bah pih hana roh ureung Majeulih Adat dan jeut jikalon le ureueng ramee, masyarakat geutanyo ban mandum." Nyan ban geutop haba le Pak Bupati Aceh Tengah, Shable Abubakar.\nApa baca bak Lintasgayo.co ata jituleh le Darmawan seulaku jurnalieh sinan bak portal berita nyan. Bak Nasaja Berita hana meutamah-tamah lom jurnalieh neukiraju. Nyan bek takheun jijak meuliput, ta yu tuleh lam basa Aceh mantong berita basa Indoneh gob nyang ka na pih hana barang. That kanjai teuh.\n0 Response to "Karu Ngon Pak Waki, Shabela Ka Geupeu-ek Laporan Bak Peulisi"


Surat Maryam - Wikipèdia bahsa Acèh, ènsiklopèdia bibeuëh\nHareutoe nan surat Maryam\nSurat keu- 19\nJeumeulah ayat 98 ayat\nSurat Maryam (bahsa Arab: مريم, Maryam, "Maryam") nakeuh surat nyang keu-19 lam Al-Qur'an, nyang jeumeulah ayat lam surat nyoe nakeuh 98 ayat. Lam surat nyoe neuriwayat bhah Maryam atawa ureueng chik inöng nibak Nabi Isa. Ban dum asoe surat nyoe nakeuh bhah pakriban Nabi Isa lahé ngön hana sidroe ureueng chik nyang agam. Keujadian nyang nakeuh saboh kuwasa Allah nyang kalheuh neupeutrang lam surat nyoe. La'én nibak nyan, lam surat nyoe na cit neuriwayat neuteurimöng do'a Nabi Zakaria lé Allah, nyang lam do'a nyan neulakèe bak Allah keu neubri sidroe aneuk agam keu geulantoeneuh jeut keu nabi.\nMeuiman: Allah neupubuet lagèe nyang neuh'eut; Nabi Isa kön aneuk nibak Allah; malaikat Jibril nakeuh malaikat nyang peutrön wahyu keu nabi ngön rasul; bak uroe kiamat, ban dum ureueng geukeumeung meurumpök ngön Allah.\nRiwayat: Allah neuteurimöng do'a Nabi Zakaria; Nabi Isa lahé nibak sidroe ma ngön hana ayah; Nabi Ibrahim ngön ayahneuh; Nabi Musa nakeuh nabi nyang neupiléh lé Allah; Nabi Isma'il nakeuh sidroe nabi nyang beutôi bak neumeujanji; Nabi Idris nakeuh nabi nyang göt that jipatéh.\nNyang la'én: haba hana göt keu ureueng-ureueng nyang hana geupubuet seumayang ngön haba göt keu ureueng-ureueng nyang geumeutaubat ngön ureueng-ureueng nyang pubuet buet nyang jroh; keuadaan lam syuruga; nakeuh sunnah Allah nibak peubiyeu ureueng-ureueng nyang seusat 'oh kalheuh neubri peutunyok.\nWikisource na naseukah nyang meuhubông ngön teunuléh nyoe: Surah Maryam\nSurat Maryam Online.\nSurat Al-Kahfi Surat keu-19\nGeurumpök nibak "https://ace.wikipedia.org/w/index.php?title=Surat_Maryam&oldid=88209"\nÔn nyoe seuneulheueh geupeusaneut bak 24 Buleuen Sikureueng 2015, poh 00.26.